Ehdotus: neuvoston asetus vaarallisten kemikaalien viennistä ja tuonnista /* KOM/2001/0803 lopull. - ACC 2002/0026 */



Virallinen lehti nro 126 E , 28/05/2002 s. 0291 - 0311



Ehdotus: NEUVOSTON ASETUS vaarallisten kemikaalien viennistä ja tuonnista (komission esittämä) PERUSTELUT 1. Johdanto Vuonna 1998 tehtiin kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelyn (PIC) soveltamista koskeva Rotterdamin yleissopimus. Euroopan yhteisö allekirjoitti sen 11. syyskuuta 1998. Yleissopimus tulee voimaan 90. päivänä siitä, kun viideskymmenes yleissopimuksen ratifiointia, hyväksymistä tai virallista vahvistamista taikka siihen liittymistä koskeva asiakirja on talletettu. Ehdotettavan asetuksen tarkoituksena on panna yleissopimuksen määräykset täytäntöön yhteisössä. Samanaikaisesti tämän ehdotuksen kanssa tehdään erillinen ehdotus neuvoston päätökseksi, joka koskee yleissopimuksen ratifioimista. 2. Yleissopimuksen tarkoitus Yleissopimus on tärkeä vaihe vaarallisia kemikaaleja koskevien kansainvälisten sääntöjen parantamiseksi. Sen tarkoituksena on kannustaa sopimuspuolia jakamaan vastuuta ja tekemään yhteistyötä kyseisten kemikaalien kansainvälisessä kaupassa ihmisten terveyden ja ympäristön suojelemiseksi mahdollisilta vahingoilta ja ympäristön kannalta järkevän käytön edistämiseksi. Yleissopimus perustuu pääasiassa kansainvälisen kaupan kohteina olevia kemikaaleja koskevien tietojen vaihtoa koskevien Yhdistyneiden Kansakuntien ympäristöohjelman (UNEP) Lontoon suuntaviivojen, sellaisina kuin ne ovat muutettuina vuonna 1989, vapaaehtoisesti noudatettaviin määräyksiin sekä torjunta-aineiden jakelua ja käyttöä koskeviin Yhdistyneiden Kansakuntien Elintarvike- ja maatalousjärjestön (FAO) kansainvälisiin menettelysääntöihin, sellaisina kuin ne ovat muutettuina vuonna 1990. Näissä määräyksissä määrättiin vapaaehtoisesta PIC-menettelystä, jota jo sovelletaan vapaaehtoisuuden pohjalta yli 160 maassa. Euroopan yhteisö on osallistunut näihin järjestelyihin, ja se on tehnyt vapaaehtoisesta menettelystä oikeudellisesti sitovan neuvoston asetuksella (ETY) N:o 2455/92 (ks. jäljempänä). Yleissopimus avattiin allekirjoittamista varten syyskuussa 1998 ministerikokouksessa, ja silloin vahvistettiin myös väliaikaisia järjestelyjä koskeva päätöslauselma, jonka mukaan aiemmat vapaaehtoiset menettelyt, tarvittaessa muutettuina, sisällytetään näihin väliaikaisiin järjestelyihin, jolloin yleissopimuksen määräyksiä voidaan soveltaa vapaaehtoisesti jo ennen kuin yleissopimus tulee voimaan. Euroopan yhteisö osallistuu täysimittaisesti tähän siirtymäjärjestelyyn. Yleissopimus koskee kemikaaleja (sellaisenaan taikka seoksessa tai valmisteessa olevia aineita), jotka ovat torjunta-aineita (erittäin vaaralliset torjunta-ainevalmisteet mukaan luettuina) tai teollisuuskemikaaleja, jotka on kielletty tai joiden käyttöä on ankarasti säännelty suoraan sovellettavilla kansallisilla lainsäädäntötoimilla terveys- tai ympäristösyistä. Tietyt erityisryhmät, kuten radioaktiiviset aineet, jätteet, lääkkeet, elintarvikkeet ja elintarvikkeiden lisäaineet on jätetty soveltamisalan ulkopuolelle. Yleissopimusta ei myöskään sovelleta kemikaaleihin, joita käytetään pieninä määrinä tutkimus- tai analyysitarkoituksiin tai yksityishenkilön henkilökohtaiseen käyttöön. Yleissopimuksen pääperiaate on, että yleissopimuksen liitteeseen III kuuluvan kielletyn tai ankarasti säännellyn kemikaalin vienti on mahdollista vain ainetta maahan tuovan sopimuspuolen ilmoitetun ennakkosuostumuksen (PIC) perusteella. Yleissopimuksessa vahvistetaan menettely, jonka avulla tuojamaat antavat virallisesti ennalta luvan tietyn kemikaalin maahantuontiin ja ilmoittavat sitä koskevista päätöksistään ja jonka avulla varmistetaan, että viejämaat noudattavat näitä päätöksiä. Nykyisellään PIC-menettelyyn kuuluu 31 kemikaalia. Yleissopimuksessa määrätään, millä edellytyksillä järjestelmään otetaan lisää aineita. Ensimmäiseksi sopimuspuolten on ilmoitettava sihteeristölle kaikki suoraan sovellettavat sääntelytoimet, joilla yleissopimuksen soveltamisalaan kuuluva kemikaali on kielletty tai joilla sen käyttöä on ankarasti säännelty. Sen jälkeen kun vähintään kaksi sopimuspuolta, jotka kuuluvat erilaisiin yleissopimuksen sopimuspuolten konferessissa (CoP) määriteltyihin maantieteellisiin alueisiin, on jättänyt ilmoitukset sihteeristölle, konferenssin alaisuuteen kuuluva kemikaalien arviointikomitea (CRC), johon kuuluu jäsenvaltioiden nimittämiä kemian alan hallinnon asiantuntijoita, arvioi tiedot. Mikäli asianmukaiset vaatimukset täyttyvät, CRC laatii päätöksenteko-ohjeet ja suosittelee sopimuspuolten konferenssille kemikaalin sisällyttämistä PIC-menettelyyn. Sopimuspuolten konferessi päättää tämän jälkeen, sisällytetäänkö kemikaali PIC-menettelyyn. Päätöksenteko-ohjeet lähetetään tiedoksi kaikille sopimuspuolille, jotta ne voivat tehdä tietoisen päätöksen siitä, sallivatko vai kieltävätkö ne tuonnin tai sallivatko ne tuonnin tietyin edellytyksin. Sihteeristö tiedottaa puolivuosittain kaikille sopimuspuolille saaduista vastineista (ns. PIC-kiertokirjeet). Niiden sopimuspuolten, joista viedään kyseisiä kemikaaleja, velvollisuus on varmistaa, että niiden vientiyritykset noudattavat tuontipäätöksiä. Toinen yleissopimuksen tärkeimmistä kohdista liittyy siihen, että sopimuspuolten on vaihdettava tietoja mahdollisesti vaarallisista tuonti- ja vientikemikaaleista. Tärkein määräys tässä suhteessa on vaatimus, että sopimuspuolen, joka aikoo viedä alueellaan kiellettyä tai ankarasti säänneltyä kemikaalia, on ilmoitettava tuojasopimuspuolelle tuonnin toteuttamisesta ennen ensimmäistä toimitusta ja vuosittain sen jälkeen (ns. vienti-ilmoitusmenettely) siihen asti kunnes kemikaali otetaan PIC-menettelyyn ja tuojasopimuspuoli on toimittanut tuontivastineen kemikaalille ja se on jaettu kaikille sopimuspuolille. Viejäsopimuspuolen on lisäksi vaadittava, että PIC-menettelyyn kuuluvien kemikaalien viennissä sovelletaan merkintöjä koskevia vaatimuksia, joilla varmistetaan, että ihmisten terveyteen ja/tai ympäristöön kohdistuvista vaaroista on saatavilla riittävästi tietoja. Se voi myös asettaa samanlaisia vaatimuksia muiden kotimaassa kiellettyjen tai ankarasti säänneltyjen kemikaalien vientiin. Yleissopimuksessa on määräyksiä myös asiantuntija-avusta, jota sopimuspuolten on annettava toisilleen. Sopimuspuolten, joiden kemikaalien sääntelyä koskevat ohjelmat ovat edistyneemmällä tasolla, olisi annettava teknistä asiantuntija-apua, mukaan lukien koulutusta, muille, esimerkiksi kehitysmaille, jotta ne voivat kehittää infrastruktuuriaan ja valmiuksiaan kemikaalien hallinnoimiseksi. 1 päivänä syyskuuta 2001 yleissopimuksen oli allekirjoittanut 73 maata ja ratifioinut 16 maata. Tällä hetkellä arvioidaan, että yleissopimus tulee voimaan vuoteen 2003 mennessä. 3. Nykyiset yhteisön säännökset Säännökset, joita yhteisössä nykyisin sovelletaan tiettyjen vaarallisten kemikaalien vientiin ja tuontiin, on annettu neuvoston asetuksessa (ETY) N:o 2455/92 [1], sellaisena kuin se on viimeksi muutettuna komission asetuksella (EY) N:o 2247/98 [2], johon viitataan jäljempänä asetuksena (ETY) N:o 2455/92. [1] EYVL L 251, 29.8.1992, s. 13. [2] EYVL L 282, 20.10.1998, s. 12. Asetuksella (ETY) N:o 2455/92 on kolme päätavoitetta: - Yhteisen vienti-ilmoitusjärjestelmän soveltaminen kolmansiin maihin vietäviin, ihmisten terveyteen ja ympäristöön kohdistuvien vaikutusten perusteella yhteisössä kiellettyihin tai ankarasti säänneltyihin kemikaaleihin (tämä perustuu yhteen ainoaan ilmoitukseen tuojamaalle, jonka jälkeen käytetään ensimmäisen ja kaikkien myöhempien mahdollisten toimitusten mukana seuraaviin vientiviitenumeroihin perustuvaa järjestelmää). - UNEP:in ja FAO:n vapaaehtoisen PIC-menettelyn soveltaminen PIC-menettelyä edellyttävien kemikaalien tuontiin kolmansista maista ja vientiin kolmansiin maihiin sekä sen pakolliseksi tekeminen yhteisössä - Sen varmistaminen, että kolmansiin maihin vietävät vaaralliset kemikaalit ja valmisteet merkitään ja pakataan samalla tavalla kuin se on tehtävä yhteisössä. 4. Yleissopimuksen tiettyjen säännösten ennakointi Euroopan kemianteollisuuden neuvosto (CEFIC) ja Euroopan kemianteollisuuden jakeluliikkeiden järjestö (FECC) ovat yksipuolisesti ryhtyneet soveltamaan tiettyjä yleissopimuksen säännöksiä vapaaehtoisesti ennen sen voimaantuloa. Tässä järjestelmässä yleissopimuksen vienti-ilmoituksia koskevat määräykset pantaisiin täytäntöön tietyin mukautuksin. Järjestelmä ei vaikuta asetuksen (ETY) N:o 2455/92 säännösten täytäntöönpanoon, ja se lakkautetaan tämän ehdotettavan asetuksen tullessa voimaan. Vapaaehtoisia sopimuksia alettiin noudattaa 1. huhtikuuta 2001. 5. Ehdotetut uudet säännökset Syyt ja tavoitteet Ehdotettavalla neuvoston asetuksella pantaisiin täytäntöön yleissopimus ja korvattaisiin neuvoston asetus (ETY) N:o 2455/92, joka kumottaisiin. Koska jälkimmäisessä asetuksessa jo sovelletaan monia yleissopimuksen periaatteita pakollisina, ei nykyisiin järjestelyihin tarvita merkittäviä muutoksia. Tietyt muutokset ovat kuitenkin tarpeen yleissopimuksen tiukempien säännösten huomioon ottamiseksi. Tämä koskee esimerkiksi sitä, milloin ja kuinka usein vienti-ilmoitukset on tehtävä, sekä vaadittavien tietojen tasoa. Ehdotettavassa uudessa neuvoston asetuksessa on myös oltava asianmukaisia säännöksiä, jotka koskevat asiantuntija-apua valmiuksien parantamiseen niiden velvollisuuksien mukaisesti, joita yleissopimuksessa asetetaan niille sopimuspuolille, joilla on muita kehittyneemmät kemikaalien sääntely- ja hallinnointiohjelmat. Ehdotettavassa asetuksessa säädettäisiin yleissopimuksen mukaisten väliaikaisjärjestelyjen pakollisesta täytäntöönpanosta siihen asti, kun yleissopimus tulee voimaan. Asetuksessa säädettäisiin myös mahdollisuudesta soveltaa edelleen joitakin näistä järjestelyistä muihin kuin yleissopimuksen sopimuspuoliin sen jälkeen kun yleissopimus tulee voimaan. Samalla ehdotettu uusi neuvoston asetus menee pitemmälle kuin yleissopimuksen määräykset. Komissio katsoo, että tietyt voimassaolevan asetuksen säännökset on säilytettävä tai niitä on voimistettava, jotta varmistettaisiin se, ettei tuojamaiden nykyisten säännösten mukainen ympäristön ja kansanterveyden suojelun taso heikkene. Yleissopimuksen 15 artiklan 4 kohta antaa sopimuspuolille oikeuden toteuttaa tiukempia toimia kuin ne, joita yleissopimuksen säännökset edellyttävät, mikäli kyseiset toimet ovat yleissopimuksen periaatteiden ja kansainvälisen lainsäädännön mukaisia. Komission ehdottama tiukempi lähestymistapa koskee erityisesti niiden määräysten soveltamisalaa, jotka vaikuttavat kahdenvälisesti kolmansille maille toimitettaviin Euroopan yhteisön vienti-ilmoituksiin. Esimerkiksi pitäisi edelleenkin olla olemassa erityinen luokka vaarallisille kemikaaleille, joiden käyttö kulutustuotteina on kielletty tai ankarasti säännelty. Tämä koskisi yksittäisten kemikaalien lisäksi myös kyseisiä kemikaaleja sisältäviä valmisteita, jos kyseisten kemikaalien käyttö kyseisissä valmisteissa johtaisi siihen, että valmisteessa olisi oltava yhteisön säännösten mukaiset pakkausmerkinnöt. Lisäksi vienti-ilmoitukset vaadittaisiin esineiltä, jotka sisältävät sellaista reagoimattomassa muodossa olevaa kemikaalia, joka voisi aiheuttaa riskin käytössä tai loppusijoituksen yhteydessä. Vaikuttaa myös asianmukaiselta edellyttää viejän hankkivan nimenomaisen luvan tuontimaalta ennen kemikaalien vientiä, jotta vältettäisiin tilanne, jossa tuojamaat vastaanottavat kemikaaleja, jotka ovat kiellettyjä tai ankarasti säänneltyjä yleissopimuksessa tarkoitetussa mielessä, silloin kun ne eivät halua kyseisten kemikaalien tuontia mutta eivät ole reagoineet vienti-ilmoitukseen tai eivät ole antaneet kansainvälisen PIC-järjestelmän mukaista tuontivastinetta. Lisäksi on toivottavaa kieltää kokonaan sellaisten kemikaalien ja esineiden vienti, jotka aiheuttavat erityistä huolta, ovat yhteisössä kiellettyjä eivätkä välttämättä kuulu asetuksessa säädettyjen vienti-ilmoitusmenettelyn tai nimenomaisen suostumusmenettelyn soveltamisalaan. Lisäksi on asianmukaista, että kiellettyjen tai ankarasti säänneltyjen kemikaalien vienti-ilmoituksia sekä kaikkien vaarallisten vientikemikaalien pakkauksia ja merkintöjä koskevia nykyisiä määräyksiä, jotka on tarvittaessa mukautettu yleissopimuksen määräysten ja muiden tarvittavien muutosten huomioon ottamiseksi, sovelletaan edelleen kaikkiin maihin vietäviin kemikaaleihin riippumatta siitä, ovatko kyseiset tuontimaat yleissopimuksen sopimuspuolia. Samoin vaikuttaa oikeudenmukaiselta ja asianmukaiselta, että yhteisö ulottaa yleissopimuksen tietojenvaihtoa ja teknistä apua koskevat säännökset koskemaan kaikkia maita erityisesti siksi, että se auttaisi niitä panemaan yleissopimuksen säännöt täytäntöön. Tällainen lähestymistapa vahvistaa yhteisön sitoutumisen asianmukaisen valvonnan varmistamiseen vaarallisten kemikaalien kaupassa ja käytössä maailmanlaajuisesti. Sitoumuksen perustana on periaate, että ihmisten terveyttä ja ympäristöä on suojeltava sekä yhteisön sisä- että ulkopuolella. Oikeusperusta Vaikka yleissopimuksella on useita tavoitteita, sen tärkeimmät määräykset koskevat tiettyjen vaarallisten kemikaalien kansainvälisen kaupan sääntöjä ja menettelyjä. Sen mukaisesti ehdotettava asetus perustuu perustamissopimuksen 133 artiklaan (joka koskee yhteistä kauppapolitiikkaa). Ehdotettava asetus on merkityksellinen Euroopan talousalueen (ETA) kannalta. 6. Asetuksen sisältö Kuten edellä on mainittu, ehdotettavalla asetuksella kumottaisiin ja korvattaisiin neuvoston asetus (ETY) N:o 2455/92 kokonaan. On kuitenkin muistettava, että monet säännökset perustuvat viimeksi mainitun asetuksen säännöksiin tai niiden mukautuksiin. Seuraavassa esitetään tiivistelmä ehdotettavan asetuksen pääsisällöstä. 1 artikla Tässä artiklassa selostetaan asetuksen tavoitteet. Ne ovat yleissopimuksen yleisten tavoitteiden mukaiset. 2 artikla 2 artiklassa säädetään asetuksen soveltamisalasta ja täsmennetään, minkälaiset kemikaalit - sellaisenaan tai valmisteina - kuuluvat tai eivät kuulu asetuksen soveltamisalaan. Asetus kattaa tietyt vaaralliset kemikaalit, joihin sovelletaan yleissopimuksessa säädettyä ilmoitetun ennakkosuostumuksen menettelyä, tietyt yhteisössä kielletyt tai ankarasti säännellyt vaaralliset kemikaalit ja kaikki vientikemikaalit pakkausten ja pakkausmerkintöjen osalta. Poikkeukset ovat suurelta osin yleissopimuksessa sallittujen poikkeusten mukaisia, mutta niihin on tehty joitakin selvennyksiä, jolloin on otettu huomioon yhteisön asiaa koskeva lainsäädäntö. Tärkein yleissopimuksesta poikkeava kohta liittyy ihmis- tai eläinlääkkeisiin. Ei tunnu asianmukaiselta myöntää poikkeusmahdollisuutta kaikille lääkkeille, koska jotkin (kuten desinfiointiaineet, loiseläin- ja muut biosidivalmisteet) voitaisiin katsoa FAO:n käytännesääntöjen (joita voidaan laajalti pitää viitesääntöinä yleissopimuksen soveltamiseksi, koska yleissopimus ei sisällä torjunta-aineiden määritelmää) mukaisiksi torjunta-aineiksi. Myöskään ei ole säilytetty yleissopimuksen poikkeusta kemikaaleille, joita yksityishenkilö tuo henkilökohtaiseen käyttöön, sillä väärinkäytön tehokas valvominen olisi vaikeaa. 3 artikla Asetuksen 3 artiklassa annetaan asetuksessa käytetyt määritelmät. Ne on otettu yleissopimuksesta ja niitä on tarvittaessa mukautettu. Tärkeimmät muutokset ovat seuraavat: Yleissopimuksessa on vain kaksi kemikaaliryhmää: torjunta-aineet (mukaan lukien erittäin vaaralliset torjunta-ainevalmisteet) sekä teollisuuskemikaalit. Avoimuuden vuoksi tuntuu kuitenkin asianmukaiselta, että asetuksessa otetaan käyttöön useampia alaryhmiä näiden kahden ryhmän sisällä. Siksi ehdotetaan, että torjunta-aineet jaetaan kahteen alaryhmään: kasvinsuojeluaineet ja muut, biosidivalmisteet mukaan luettuina. Tämä erotus heijastaa sitä, että eri tyyppisiin torjunta-aineisiin sovelletaan erilaista yhteisön lainsäädäntöä. Myös ehdotetaan, että teollisuuskemikaalit jaetaan kahteen alaryhmään: ammattikäyttöön tarkoitetut ja yleisön käyttöön tarkoitetut. Tämä lähestymistapa olisi neuvoston asetuksessa (ETY) N:o 2455/92 sovelletun lähestymistavan ja myös yleissopimuksesta neuvoteltaessa sovelletun yhteisön kannan mukainen. Alaryhmien käyttö merkitsee sitä, että ehdotettavan asetuksen soveltamisalaan tulee suurempi lukumäärä kemikaaleja kuin tulisi käytettäessä yleissopimuksen ryhmittelyä. Tämä johtuu siitä, että yleissopimuksen säännösten mukaan kemikaaliin, joka esimerkiksi olisi yhteisössä ankarasti säännelty kasvinsuojeluaineena, ei sovellettaisi yleissopimuksen määräyksiä, jos kemikaalilla olisi myös merkittävää käyttöä biosidivalmisteena, koska "käytännöllisesti katsoen kaikenlainen käyttö" torjunta-aineiden ryhmässä olisi kiellettävä, jotta kemikaali olisi yleissopimuksen mukaan "ankarasti säännelty". Komissio katsoo, että tällainen rajoitus vahingoittaisi ihmisten terveyden ja ympäristön suojelemisen tavoitetta tuojamaissa. On erittäin tärkeää, että kolmansille maille toimitetaan mahdollisimman paljon tietoa kemikaaleista, jotka ovat aiheuttaneet niin paljon huolta, että yhteisössä on ryhdytty sääntelytoimiin aineiden kieltämiseksi tai niiden käytön sääntelemiseksi. Käytännössä edellä mainittu lähestymistapa merkitsee sitä, että kaikista kemikaaleista, joiden katsotaan olevan kiellettyjä tai ankarasti säänneltyjä yhteisössä missä tahansa edellä mainituista alaryhmistä, on tehtävä vienti-ilmoitus, kun niitä viedään yhteisön ulkopuolelle. Komissio ei kuitenkaan pidä asianmukaisena ulottaa tätä lähestymistapaa PIC-ilmoituksiin, ts. siihen, että yhteisön sääntelytoimet ilmoitettaisiin PIC-järjestelmän sihteeristölle sitä silmällä pitäen, että kemikaali mahdollisesti otettaisiin kansainväliseen PIC-järjestelmään, koska se aiheuttaisi sekaannusta ja tekisi sovitut kansainväliset järjestelyt mahdottomiksi noudattaa. Ainoastaan aineet, jotka ovat yleissopimuksen mukaisesti kiellettyjä tai ankarasti säänneltyjä, ilmoitetaan kyseisellä tavalla. Samanlaisista syistä vienti-ilmoitusmenettely olisi laajennettava kemikaaleihin, joihin sovelletaan kansainvälistä menettelyä, koska ne ovat määritelmän mukaisesti vaarallisia kemikaaleja, joista tuontimaita olisi varoitettava, elleivät ne ole antaneet suostumusta tuontiin. Lisäksi ehdotettu asetus menee yleissopimusta pitemmälle, kun se sisällyttää "kemikaalin" määritelmään myös tiettyjä kemikaaleja sisältävät "esineet" (artikkelit). Tuojamaat on saatettava täysin tietoisiksi niistä terveys- ja/tai ympäristöongelmista, jotka liittyvät valmistavaroihin, jotka sisältävät erityisesti sellaisissa käyttötarkoituksissa kiellettyjä tai ankarasti säänneltyjä kemikaaleja, joissa voisi tapahtua kemikaalipäästöjä käytön tai loppusijoituksen yhteydessä. Asetuksen kaikkien säännösten soveltamisalan laajentaminen kaikkiin tällaisiin esineisiin olisi kuitenkin hallinnollisesti erittäin työlästä ja saattaisi olla hämmentävää viejille ja muille maille. Siksi ehdotetaan, että ainoastaan vienti-ilmoitusmenettelyä laajennetaan tällaisiin esineisiin, jos ne sisältävät reagoimattomassa muodossa kemikaaleja, jotka ovat yhteisössä kiellettyjä tai ankarasti säänneltyjä ja joihin sovelletaan kansainvälistä PIC-järjestelmää tai joista yhteisön on tehtävä PIC-järjestelmän mukainen ilmoitus. Jos esineen sisältämät tietyt kemikaalit ovat erityisen ongelmallisia, ehdotetaan, ettei niitä saisi viedä. 4 artikla Tämän nimettyjä viranomaisia koskevan artiklan sanamuoto on yleissopimuksen mukainen. Se heijastaa laajasti ottaen nykyisin voimassa olevan asetuksen sanamuotoa ja yhteisön nykykäytäntöä. 5 artikla Tämä artikla koskee yhteisön osallistumista yleissopimukseen. Kuten 4 artiklan, myös tämän artiklan muotoilu noudattaa nykyistä asetusta ja nykykäytäntöä. Yleissopimukseen liittyvää komission asemaa on selvennetty: Komissio toimii yhteisön yhteisenä nimettynä viranomaisena. 6 artikla Tässä artiklassa määritellään kemikaalit, joista on tehtävä vienti-ilmoitus, mahdollisesti PIC-ilmoitus ja joihin sovelletaan kansainvälistä PIC-menettelyä. Kuten edellä on huomautettu, vienti-ilmoitus on tehtävä kaikista kemikaaleista, jotka on kielletty tai ankarasti säännelty yhteisössä yhdessä tai useammassa käyttötarkoitusryhmässä tai alaryhmässä, ja kaikkiin kansainvälisen PIC-menettelyn soveltamisalaan kuuluviin kemikaaleihin. Nämä kemikaalit luetellaan asetuksen liitteessä I olevassa 1 osassa. PIC-ilmoitusmenettely sen sijaan rajoittuu niihin kemikaaleihin, jotka on kielletty tai jotka ovat ankaran sääntelyn alaisia yhteisössä yhdessä tai useammassa käyttötarkoitusryhmässä. Nämä kemikaalit luetteloidaan myös liitteessä I olevassa 2 osassa. Lisäksi kansainvälistä PIC-menettelyä edellyttävät kemikaalit (jotka aiemmin luetteloitiin asetuksen (ETY) N:o 2455/92 liitteessä II) luetteloidaan liitteessä I levassa 3 osassa. Avoimuuden vuoksi liitteessä on enemmän tietoja kuin aiemmin, ja se julkaistaan Internetissä. Tärkeimmät syyt kemikaalien kieltämiseen tai ankaraan sääntelyyn EU:ssa ovat tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä annettu neuvoston direktiivi 76/769/ETY ja tiettyjä tehoaineita sisältävien torjunta-aineiden markkinoille saattamisen ja käytön kieltämisestä annettu neuvosto direktiivi 79/117/ETY. Molempia on muutettu useaan otteeseen uusien vaarallisia kemikaaleja koskevien valvontatoimien käyttöönottamiseksi. Lisäksi tärkeitä lähteitä ovat muu alan lainsäädäntö, kuten kasvinsuojeluaineiden markkinoille saattamisesta annettu neuvoston direktiivi 91/414/ETY ja biosidituotteiden markkinoille saattamisesta annettu Euroopan parlamentin ja neuvoston direktiivi 98/8/EY. 7 artikla Asetuksen 7 artiklassa säädetään noudatettavasta vienti-ilmoitusmenettelystä, määräajat mukaan luettuina. Säännös perustuu asetuksen (ETY) N:o 2455/92 vastaaviin säännöksiin, joita on mukautettu yleissopimuksen määräyksiin. Menettelyä sovelletaan kaikkien sellaisten kemikaalien vientiin, joiden katsotaan olevan kiellettyjä tai ankaran sääntelyn alaisia yhteisössä missä tahansa käyttöryhmässä tai alaryhmässä, ja kaikkiin kansainvälisen PIC-menettelyn soveltamisalaan kuuluviin kemikaaleihin riippumatta siitä, onko tuojamaa yleissopimuksen sopimuspuoli vai ei. Nämä kemikaalit luetellaan ehdotettavan asetuksen liitteessä I olevassa 1 osassa. Ilmoituksessa on annettava ehdotettavan asetuksen liitteessä III määrätyt tiedot. Komissiolla on keskeinen asema ilmoitusten lähettämisessä tuojamaille. Tärkein muutos asetukseen (ETY) N:o 2455/92 verrattuna on muutos järjestelmästä, jossa vaaditaan yksi vienti-ilmoitus ennen kemikaalin ensimmäistä vientikertaa tiettyyn maahan, järjestelmään, jossa kukin viejä tekee yhden vienti-ilmoituksen ennen kemikaalin ensimmäistä vientikertaa joka vuosi. Tämä vaatimus menee pitemmälle kuin yleissopimus, jossa edellytetään vuosittaista vienti-ilmoitusta vain sopimuspuolen (valtion) tasolla. Komissio toimittaa kuitenkin tuojamaalle vain kemikaalin ensimmäisen viejän vienti-ilmoituksen kunakin vuonna. Lisätietoja muista viejistä annetaan tuojamaalle vain pyynnöstä. Myöskään ei enää tarvitse osoittaa eikä käyttää vientiä koskevia viitenumeroita kullekin myöhemmälle vientikerralle kuten asetuksen (ETY) N:o 2455/92 mukaisesti. Uudessa järjestelmässä, jota jo ennakoivat FECC:n ja CEFIC:n edellä mainitut vapaaehtoiset sitoumukset, tulee siten olemaan yksinkertaisempi ja suoraviivaisempi menettely. Komission EDEXIM-tietokannassa pidetään keskitettyä rekisteriä ilmoituksista, ja tiedot pannaan saataville Internetiin (yksittäisiä viejiä koskevia tietoja ei julkaista). Sen jäsenvaltion nimetty kansallinen viranomainen, jota asia koskee, voi kumota vienti-ilmoitusta koskevan vaatimuksen, jos vienti liittyy hätätilanteeseen, jossa viivytys voisi vaarantaa väestön terveyden tai ympäristön tuojamaassa. Artiklassa määritellään myös olosuhteet, joissa velvollisuus antaa vienti-ilmoituksia lakkaa, esimerkiksi kun kemikaali lisätään yleissopimuksen liitteeseen III ja siihen aletaan soveltaa kansainvälistä PIC-menettelyä ja tuoja, joka on yleissopimuksen sopimuspuoli, on antanut tuontivastineen (ellei tuontivastineessa sanota jotain muuta). Lopuksi artiklassa säädetään jäsenvaltioiden mahdollisuudesta periä hallinnollista maksua niiden kustannusten kattamiseksi, joita vienti-ilmoitusmenettelyn hallinnoimisesta aiheutuu. Tämä on uusi säännös, jota ei ollut asetuksessa (ETY) N:o 2455/92 tai yleissopimuksessa. Säännös on kuitenkin täysin sen lähestymistavan mukainen, joka on omaksuttu muussa yhteisön kemikaalilainsäädännössä. 8 artikla Tässä artiklassa hahmotellaan menettely kolmansista maista tulevien vienti-ilmoitusten käsittelyä varten. Artikla on yleisesti ottaen asetuksen (ETY) N:o 2455/92 vastaavien säännösten mukainen. Komissiolla on keskeinen tehtävä. Se julkaisee tiedot tietokannassaan ja toimittaa materiaalin edelleen jäsenvaltioille pyynnöstä. 9 artikla Tässä artiklassa lisätään uusia säännöksiä, joissa edellytetään määräaikaisraportteja kysymykseen tulevien kemikaalien määristä. Viejien on erityisesti toimitettava jäsenvaltioille vuosiraportit kuhunkin määrämaahan viedyistä kemikaalimääristä sekä yksityiskohtaiset tiedot lähetykset vastaanottavista tuojista. Tämä vaatimus menee pitemmälle kuin yleissopimus, mutta se sisältyy jo teollisuuden vapaaehtoisiin sopimuksiin. Lisäksi yhteisöön sijoittautuneiden tuojien on myös toimitettava tietoja yhteisöön tuoduista kemikaaleista. Jäsenvaltiot laativat viejien toimittamien tietojen perusteella yleisraportin kansallisella tasolla ehdotettavan asetuksen liitteen IV mukaisesti ja toimittavat sen komissiolle. Komissio laatii yhteenvedon yhteisön tasolla ja julkaisee kertomuksen, josta luottamukselliset tiedot on poistettu. Komissio uskoo, että nämä raportointijärjestelyt lisäävät läpinäkyvyyttä ja parantavat seurantaa ja valvontaa. Niiden avulla voidaan myös arvioida helpommin järjestelmän vaikutusta ja tehoa. Lisäksi raporttien avulla voidaan helpommin toimittaa tuojamaille tietoja, joita ne mahdollisesti tarvitsevat arvioidakseen, mitä toimia niiden on toteutettava, ja samalla kuitenkin turvataan luottamukselliset kaupalliset tiedot. 10 artikla Tässä artiklassa annetaan säännökset, jotka koskevat osallistumista yleissopimukseen kuuluvaan kiellettyjen ja ankarasti säänneltyjen kemikaalien vientiä koskevaan kansainväliseen ilmoitusjärjestelmään, ns. PIC-ilmoitusmenettelyyn. Säännös perustuu asetuksen (ETY) N:o 2455/92 vastaaviin säännöksiin, joita on mukautettu yleissopimuksen määräyksiin. Kun kemikaali edellyttää PIC-ilmoitusmenettelyä, koska se on kielletty tai ankarasti säännelty yhteisössä yhdessä tai useammassa yleissopimuksessa tarkoitetussa käyttöryhmässä, komissio ilmoittaa yleissopimuksen sihteeristölle kemikaalia koskevasta yhteisön suoraan sovellettavasta sääntelytoimesta ja toimittaa ehdotettavan asetuksen liitteessä II säädetyt tiedot. Tällaiset kemikaalit luetteloidaan ehdotettavan asetuksen liitteessä I olevassa 2 osassa sen lisäksi, että ne luetteloidaan 1 osassa. Yleissopimuksen muiden osapuolien määräämiin sääntelytoimiin liittyvien tietojen arvioimisesta ja mahdollisista toimenpiteistä annetaan säännöksiä asianmukaisissa yhteisön sääntelyvälineissä. 11 artikla Tässä artiklassa säädetään, että kun kemikaali on kielletty tai ankarasti säännelty yhteisössä ja siihen on alettava soveltaa 7 artiklassa säädettyä vienti-ilmoitusmenettelyä, mutta se ei edellytä 10 artiklassa tarkoitettua PIC-ilmoitusmenettelyä, komissio tiedottaa PIC-sihteeristölle asiaa koskevasta sääntelytoimesta yleissopimuksen 14 artiklan 1 kohdan c alakohdassa annettujen tietojenvaihtoa koskevien säännösten mukaisesti. 12 artikla Tämä artikla käsittelee kemikaalien tuontiin liittyviä velvollisuuksia. Siinä säädetään erityisesti menettelystä, jota sovelletaan PIC-sihteeristöstä tulevien, kansainväliseen PIC-menettelyyn kuuluvia kemikaaleja (jotka luetteloidaan yleissopimuksen liitteessä III) koskevien päätöksenteko-ohjeiden käsittelyyn. Siinä säädetään myös menettelystä kysymykseen tulevia kemikaaleja koskevien yhteisön tuontipäätösten tekemiseksi. Säännös perustuu asetuksen (ETY) N:o 2455/92 vastaaviin säännöksiin, joita on mukautettu yleissopimuksen määräyksiin ja joihin on tehty tiettyjä selvennyksiä. Komissiolla on jälleen keskeinen asema yhteistyössä jäsenvaltioiden kanssa. Jotta päätökset voitaisiin tehdä yleissopimuksessa säädetyissä määräajoissa, ehdotetaan, että käytetään 24 artiklan toisessa kohdassa säädettyä neuvoa-antavan komitean menettelyä. Artiklassa säädetään, että tapauksen mukaan päätöksenteko-ohjeiden sisältämä tieto arvioidaan siten, että kyseistä kemikaalia koskevat mahdolliset tarvittavat toimenpiteet voidaan toteuttaa asianmukaisten yhteisön säännösten perusteella. 13 artikla Tässä artiklassa säädetään muista vientiin liittyvistä velvollisuuksista kuin vienti-ilmoituksesta. Ne koskevat lähinnä kahta asiaa. Ensimmäinen koskee pääasiassa menettelyjä, joita sovelletaan kansainvälistä PIC-menettelyä edellyttäviin kemikaaleihin (ne luetellaan asetuksen liitteessä I olevassa 3 osassa) ja joilla varmistetaan, että tuojamaiden tekemiä tuontipäätöksiä noudatetaan. Menettelyt perustuvat yleisesti ottaen yleissopimuksen menettelyihin, mutta jotkut vaatimukset ovat tiukempia. Artiklassa säädetään komission ja jäsenvaltioiden toimittamien tietojen avoimuudesta ja niiden levittämisestä, jotta sääntöjen noudattamisen varmistamista voitaisiin helpottaa. Yleissopimuksen ns. "status quo" -säännöksiä ei ole kuitenkaan säilytetty. Tämä merkitsee sitä, että jos sopimuspuoli tai muu valtio ei jostakin syystä anna nimenomaista suostumustaan PIC-järjestelmään kuuluvan kemikaalin tuonnille, kemikaalia ei pitäisi viedä. Myöskään kemikaalia, joka on kielletty tai ankarasti säännelty yhteisössä ja johon sovelletaan PIC-ilmoitusmenettelyä mutta joka ei kuulu kansainväliseen PIC-menettelyyn, ei saa viedä ilman tuojamaan nimenomaista suostumusta. Tällaisten toimenpiteiden pitäisi helpottaa sen varmistamista, ettei vientiä tapahdu vain sen vuoksi, ettei tuojamaa ole antanut tuontivastinetta tai ole muuten reagoinut jostakin syystä vienti-ilmoitukseen. Toiseen kohtaan sisältyy edellistä yleisluontoisempia velvollisuuksia, jotka nekin menevät pitemmälle kuin voimassa olevat säännökset ja yleissopimuksen määräykset. Jokaiselle kielletylle tai ankarasti säännellylle kemikaalille annetaan tullikoodi valvonnan helpottamiseksi tehtaissa ja EU:n rajoilla. Lisäksi olisi noudatettava ehdotettavan asetuksen tavoitteiden mukaisesti tiettyjä vähimmäisvaatimuksia, jotka koskevat esimerkiksi vientikemikaalien käyttöikää, torjunta-aineiden puhtautta sekä niiden pakkauksia, varastointia ja stabiilisuutta, jotta minimoitaisiin kehitysmaiden käyttöolosuhteissa esiintyvät riskit. 14 artikla Tällä artiklalla laajennetaan 7 artiklassa tarkoitettu vienti-ilmoitusmenettely kemikaaleihin, joihin sovelletaan kansainvälistä menettelyä tai jotka on kielletty tai ankarasti säännelty yhteisössä ja joihin sovelletaan PIC-ilmoitusmenettelyä, kun niitä esiintyy esineissä reagoimattomassa muodossa. Artiklassa säädetään myös, ettei erityistä huolta aiheuttavia kemikaaleja ja esineitä, kuten elohopeaa sisältäviä saippuoita, joiden käyttö on yhteisössä kielletty, saa viedä. Nämä kemikaalit ja esineet, joista neuvosto päättää, luetteloidaan asetuksen liitteessä V. 15 artikla Tämä artikla koskee kansainväliseen PIC-menettelyyn kuuluvien kemikaalien kauttakulkuliikennettä koskevia tietoja. Siinä kehitetään edelleen yleissopimuksen asiaa koskevia määräyksiä. Tarkemmat yksityiskohdat tietoja vaativista tuontimaista ja toimitettavista tiedoista esitetään ehdotettavan asetuksen liitteessä VI, kun ne ovat saatavilla. 16 artikla Artiklassa annetaan säännökset, jotka koskevat vientikemikaalien mukaan liitettäviä tietoja. Säännökset perustuvat asetuksen (ETY) N:o 2455/92 vastaaviin säännöksiin. Niitä on muutettu osittain yleissopimuksen hengessä. Tärkeimmän säännöksen mukaan kaikkiin vaarallisiin vientikemikaaleihin olisi sovellettava yhteisön lainsäädännön mukaisia pakkaus- ja merkintävaatimuksia riippumatta siitä, ovatko kyseiset kemikaalit kiellettyjä tai ankarasti säänneltyjä yhteisössä tai edellyttävätkö ne kansainvälistä PIC-menettelyä, sanotun vaikuttamatta tuojamaan vaatimusten noudattamiseen, ja ottaen huomioon alalla vahvistetut kansainväliset standardit. Tämä on asetuksen (ETY) N:o 2455/92 lähestymistavan mukaista, mutta menee yleissopimuksen kirjaimellisia vaatimuksia pitemmälle. Samoin ehdotetaan, että kaikkien vaarallisten kemikaalien mukana on oltava käyttöturvallisuustiedote yhteisön lainsäädännön mukaisesti, vaikka yleissopimuksessa tällainen velvollisuus rajataan vain PIC-menettelyä edellyttäviin kemikaaleihin. Lisäksi käyttäjille annettavien tietojen parantamiseksi vaaditaan, että merkinnöissä on mainittava kemikaalien viimeinen käyttöpäivä, kun se on merkityksellistä (esimerkiksi torjunta-aineille). Artiklassa säädetään myös, että mahdollisuuksien mukaan merkinnöissä olevat tiedot ja käyttöturvallisuustiedote on annettava tuojamaan tärkeimmällä kielellä (tärkeimmillä kielillä). 17 artikla Tämä artikla on uusi, ja siinä korostetaan ehdotettavasta asetuksesta johtuvia jäsenvaltioiden tullilaitosten velvollisuuksia. Niillä on selvästi tärkeä merkitys sääntöjen noudattamisen varmistamisessa. 18 artikla Tämä artikla on vakiosäännös, joka koskee rikkomistapauksissa sovellettavia rangaistuksia. 19 artikla Tämä artikla heijastaa niitä yleissopimuksen määräyksiä, jotka koskevat tietojenvaihtoa. Järjestelyt laajennetaan koskemaan kaikkia maita. Yleissopimuksen mukaisesti siinä määritellään myös, millaisia tietoja ei pidetä luottamuksellisina tietojenvaihdossa. Viittaus komission ja jäsenvaltioiden osallistumiseen valmiuksien parantamiseen tarkoitettuun tietoverkkoon, jonka kemikaalien turvallisuutta käsittelevä hallitustenvälinen foorumi (IFCS) perustaa, on kuitenkin uusi. Kyseinen verkko ei ole vielä valmis. Komissio kuitenkin tukee täysin tätä aloitetta ja uskoo, että se voi osaltaan parantaa huomattavasti kemikaalihallintoa kehitysmaissa ja siirtymätalousmaissa ja siten tukea erästä yleissopimuksen päätavoitteista. 20 artikla Tämä artikla liittyy läheisesti 19 artiklaan. Se perustuu suurelta osin yleissopimukseen ja siinä asetetaan komission ja jäsenvaltioiden yleiset velvollisuudet, jotka liittyvät asiantuntija-avun antamiseen kehitysmaille ja siirtymätalousmaille samoin kuin sellaisten erityistoimenpiteiden yksilöimiseen, joiden avulla kehitysmaat voisivat panna yleissopimuksen helpommin täytäntöön. Artiklassa tunnustetaan lisäksi se tärkeä merkitys, joka kansalaisjärjestöillä voi olla tässä prosessissa. 21 artikla Tässä artiklassa käsitellään ehdotettavan asetuksen toimivuuden seurantaa yhteisössä ja raportointia. Artikla on suunnilleen sama kuin asetuksen (ETY) N:o 2455/92 vastaava artikla. Sekä jäsenvaltioiden että komission on seurattava alan kehittymistä. Komissio laatii säännöllisin väliajoin jäsenvaltioiden toimittamien tietojen ja oman seurantansa perusteella kertomuksen Euroopan parlamentille ja neuvostolle asetuksen yleisestä toimivuudesta. 22 artikla Tässä artiklassa säädetään menettelyistä, joita on noudatettava päivitettäessä kaikkia liitteitä lukuun ottamatta liitettä V, ja se pitäisi lukea yhdessä 24 artiklan kanssa. Kemikaali voidaan sisällyttää liitteessä I olevaan 1 osaan, jos mikä tahansa ehdotettavan asetuksen käytön alaryhmistä on kielletty tai ankarasti säännelty. Kemikaali voidaan sisällyttää liitteessä I olevaan 2 osaan, jos yksi tai useampi ehdotettavan asetuksen käyttöryhmistä on kielletty tai ankarasti rajoitettu. Päätökset kemikaalin sisällyttämisestä näihin kahteen liitteen I osaan on tehtävä tarpeettomasti viivyttelemättä sen jälkeen kun sääntelytoimi on toteutettu. Päätökset tehdään 24 artiklan kolmannessa kohdassa säädetyllä sääntelykomiteamenettelyllä. Jotta vältettäisiin tarpeettoman työteliäitä menettelyjä ja voitaisiin toimia nopeasti ja tehokkaasti, kaikista muista tähän liitteeseen ja liitteisiin II-IV sekä liitteeseen VI tehtävistä muutoksista (joista monet voivat johtua yleissopimuksesta itsestään) päätetään neuvoa-antavan komitean menettelyssä. 23 artikla Tämä on uusi säännös, jossa säädetään, että ehdotettavan asetuksen täytäntöönpanon helpottamiseksi laaditaan teknisiä ohjeita. Samanlaisista ohjeasiakirjoista on säädetty asetuksen (ETY) N:o 2455/92 ja muiden hiljattain annettujen kemikaalialan säädösten, kuten biosidituotteiden markkinoille saattamisesta annetun direktiivin 98/8/EY yhteydessä. 24 artikla Kuten edellä on mainittu, tässä artiklassa säädetään noudatettavista komiteamenettelyistä. Uusia komitearakenteita ei tarvita. Komissiota avustaa neuvoston direktiivin 67/548/ETY 29 artiklalla perustettu komitea. 25 ja 26 artikla Nämä kaksi artiklaa ovat vakioartikloja. Ensimmäisellä kumotaan asetus (ETY) N:o 2455/92, ja toinen koskee ehdotettavan uuden asetuksen voimaantuloa. Liitteet Asetuksen liitteessä I on kolme luetteloa. Ensimmäisessä luettelossa ovat kemikaalit, jotka ovat yhteisössä kiellettyjä tai ankarasti säänneltyjä yhdessä tai useammassa asetuksen soveltamisalaan kuuluvassa kemikaalien alaryhmässä, ja kemikaalit, joihin sovelletaan kansainvälistä PIC-menettelyä ja joihin sovelletaan vienti-ilmoitusmenettelyä. Toisessa luettelossa ovat kemikaalit, jotka ovat yhteisössä kiellettyjä tai ankarasti säänneltyjä yhdessä tai useammassa käyttötarkoitusta koskevassa alaryhmässä ja joista on sen vuoksi tehtävä PIC-ilmoitus yleissopimuksen sihteeristölle. Kolmannessa luettelossa ovat kansainvälistä PIC-menettelyä edellyttävät kemikaalit sellaisina kuin ne on luetteloitu yleissopimuksen liitteessä III, sellaisena kuin se on myöhemmin muutettuna. Ensimmäiseen luetteloon kuuluviin kemikaaleihin sovelletaan ehdotettavan asetuksen 7 artiklassa säädettyjä vienti-ilmoituksia koskevia säännöksiä. Toiseen luetteloon kuuluviin kemikaaleihin voidaan soveltaa PIC-ilmoitusmenettelyä 10 artiklan mukaisesti. Niihin sovelletaan myös asetuksen 13 artiklassa säädettyjä kemikaalien vientiä koskevia velvollisuuksia ja 14 artiklan 1 kohdassa säädettyjä tuojamaan nimenomaista suostumusta koskevia velvollisuuksia, mikäli on kyse reagoimattomassa muodossa olevia kemikaaleja sisältävistä esineistä. Niihin sovelletaan myös 13 artiklassa säädettyjä velvollisuuksia, jotka liittyvät tuojamaiden tuontipäätösten noudattamiseen, mukaan luettuna vaatimus nimenomaisesta suostumuksesta. Jos ne ovat myös yhteisössä kiellettyjä tai ankarasti säänneltyjä yhdessä tai useammassa yleissopimuksessa määritellyssä käyttötarkoituksessa, niihin sovelletaan myös 14 artiklan 1 kohdassa säädettyjä velvollisuuksia, jotka koskevat nimenomaisen suostumuksen edellyttämistä esineiltä, jotka sisältävät kyseisiä kemikaaleja reagoimattomassa muodossa. Liitteessä II säädetään, mitä tietoja komission on toimitettava, kun se ilmoittaa PIC-sihteeristölle ehdotettavan asetuksen 10 artiklan mukaisesti vahvistetuista yhteisön suoraan sovellettavista sääntelytoimista. Liite vastaa yleissopimuksen liitettä I. Liitteessä III mainitaan, mitä tietoja viejän on toimitettava, kun hän jättää vienti-ilmoituksen ehdotettavan asetuksen 7 artiklan mukaisesti. Luettelo perustuu neuvoston asetuksen (ETY) N:o 2455/92 liitteeseen III, jota on mukautettu yleissopimuksen liitteessä V mainittujen vaatimusten ottamiseksi huomioon. Liitteessä IV säädetään, mitä tietoja jäsenvaltioiden on toimitettava vuosittain komissiolle asetuksen 9 artiklan mukaisesti liitteessä I mainittujen kemikaalien määristä ja viennin määränpäästä. Liitteessä V on luettelo yhteisössä kielletyistä kemikaaleista ja esineistä, joita ei saa viedä asetuksen 14 artiklan 2 kohdan mukaisesti. Liitteessä VI on luettelo sopimuspuolista, jotka vaativat tietoja PIC-menettelyä edellyttävien kemikaalien kauttakulkuliikenteestä, kun yksityiskohdat ovat saatavilla (ks. ehdotettavan asetuksen 15 artikla). Asetuksen (ETY) N:o 2455/92 nykyistä liitettä II (jossa on luettelo kansainvälistä PIC-menettelyä edellyttävien kemikaalien vientipäätöksistä, sellaisina kuin sihteeristö ne raportoi) vastaavaa liitettä ei enää tarvita, koska asetusluonnoksen asiaa koskevat säännökset (ks. 13 artikla) viittaavat suoraan tätä asiaa koskeviin tietoihin, sellaisina kuin niitä levitetään yleissopimuksen määräysten mukaisesti, esimerkiksi PIC-kiertokirjeiden avulla, jotka ovat saatavilla myös sihteeristön verkkosivuilla. 7. Ulkopuolisten tahojen kuuleminen Viimeisten kahden - kolmen vuoden aikana on kuultu useita sopimuspuolia, esimerkiksi asetuksen (ETY) N:o 2455/92 mukaisesti säännöllisesti pidettyjen nimettyjen kansallisten viranomaisten kokouktissa. Kuulemisiin on osallistunut mm. sellaisten eturyhmien kuin teollisuuden ja kansalaisjärjestöjen samoin kuin jäsenvaltioiden edustajia, ja kaikilla on ollut tilaisuus esittää lausuntonsa ja huomautuksensa. Ehdotetussa asetuksessa otetaan huomioon ilmaistut näkemykset. 8. Arviointi Ehdotetun asetuksen vaikutuksia on vaikea arvioida tarkasti. Asetuksen vaatimukset ovat joissakin asioissa tiukemmat kuin yleissopimuksen. Useissa tapauksissa nämä lisävaatimukset eivät kuitenkaan ole uusia, vaan ne on otettu voimassa olevista yhteisön säännöksistä tai teollisuus jo ennakoi niitä yksipuolisissa sitoumuksissaan. Sellaisena kuin ehdotus on tällä hetkellä, ehdotettavan asetuksen liitteessä I olevaan 1 osaan sisältyy noin 70 kemikaalia tai kemikaaliryhmää (kaikkiaan noin 300 yksittäistä kemikaalia), joiden katsotaan olevan yhteisössä kiellettyjä tai ankarasti säänneltyjä tai joihin sovelletaan kansainvälistä PIC-menettelyä ja jotka edellyttävät siten vienti-ilmoitusmenettelyä. 1 osassa mainituista kemikaaleista noin 20 kemikaalia tai kemikaaliryhmää ovat yhteisössä kiellettyjä tai ankarasti säänneltyjä yhdessä tai useammassa yleissopimuksessa määrätyssä käyttöryhmässä, ja niiden PIC-ilmoituksissa olisi siten ilmoitettava asiaa koskevat sääntelytoimet (luetteloitu myös 2 osassa), ja 31 kemikaalia tai kemikaaliryhmää on sellaisia, jotka edellyttävät nykyisin kansainvälistä PIC-menettelyä (luetteloitu 3 osassa). Ensimmäinen ja kolmas luettelo ovat osittain päällekkäisiä. Kaikki 31 PIC-kemikaalia mainitaan molemmissa luetteloissa. Lisäksi PIC-kemikaaleista tai PIC-kemikaaliryhmistä 19 on kiellettyjä tai ankarasti säänneltyjä yhteisössä. Vienti-ilmoituksia ei yleensä tarvita PIC-kemikaaleille, jos tuontimaa on toimittanut tuontivastineen (ellei tuontivastineessa sanota muuta). Näiden määräysten soveltamisalaan kuuluvien kemikaalien lukumäärä tulee todennäköisesti kasvamaan, ehkä merkittävästi. Ne ovat siltikin vain pieni murto-osa teollisuuskemikaalien kokonaislukumäärästä. Lisäksi on huomattava, että useita kemikaaleja, jotka ovat yhteisössä kiellettyjä tai ankarasti säänneltyjä yleissopimuksessa määritellyissä käyttötaparyhmissä, ei enää valmisteta yhteisössä, joten näiden kemikaalien osalta vienti-ilmoituskysymys ei tule esille. Maaliskuussa 2001 asetuksen (ETY) N:o 2455/92 (jossa luetellaan 39 yhteisössä kiellettyä tai ankarasti säänneltyä kemikaaliryhmää) voimaantulon jälkeen vienti-ilmoituksia on tehty kaikkiaan 344. Ne ovat koskeneet vain neljäätoista 39:stä kemikaaliryhmästä, ja ylivoimaisesti suurin osa ilmoituksista koski elohopeayhdisteitä. Ehdotus, jossa vaaditaan, että kukin viejä tekee vuosittaiset vienti-ilmoitukset kustakin vientikemikaalista, nostaa luonnollisesti ilmoitusten määrää, mutta määrää ei voi arvioida tarkasti tässä vaiheessa. Koska asetuksen soveltamisalaan kuuluvien kemikaaliluokkien määrää on lisätty ja siihen on sisällytetty tiettyjä esineitä, voi vienti-ilmoitusten määrä nousta merkittävästi. Toisaalta menettelyä on yksinkertaistettu siten, ettei viejien tarvitse etsiä ja käyttää vientiin liittyviä viitenumeroita. Mitä tulee yhteisöön sijoittautuneisiin viejiin, heille ei kaiken kaikkiaan ole odotettavissa merkittävästi suurempaa taloudellista tai hallinnollista taakkaa verrattuna nykytilanteeseen. Erityisesti p&k-yrityksiin asetus ei todennäköisesti vaikuta, koska ne eivät yleensä ole mukana ehdotettavan asetuksen alaan kuuluvien kemikaalien tuotannossa. Asetus lisää kansainvälistä PIC-menettelyä edellyttävien kemikaalien lukumäärää vähäisemmässä määrin, koska PIC-sihteeristölle ilmoitettaisiin vain merkitykselliset yhteisön säännökset, joilla kielletään tai säännellään ankarasti kemikaaleja yhdessä tai useammassa yleissopimuksessa määrätyssä käyttöryhmässä. Tämä ei välttämättä merkitse sitä, että nämä ilmoitukset johtavat kemikaalin sisällyttämiseen kansainväliseen PIC-menettelyyn. Se ei ole suinkaan automaattista, sillä yleissopimuksessa on varauduttu tähänkin asiaan. Vaikka kemikaali sisällytettäisiinkin PIC-järjestelmään ja siitä aiheutuisi kielteisiä tuontipäätöksiä muissa maissa, niin yleissopimuksen mukaan tällaisia kemikaaliin kohdistuvia kieltoja on sovellettava kaikista lähteistä tulevaan tuontiin ja myös kotimaiseen tuotantoon syrjivän kohtelun välttämiseksi. Tällainen toimenpide voi lisäksi hyvinkin johtaa siihen, että aletaan vaatia vaihtoehtoisia kemikaaleja, ja tämän vaatimuksen täyttämiseen yhteisöön asettautuneilla viejillä on hyvät edellytykset. Siksi yhteisön vientiyritykset eivät todennäköisesti joudu vaikeaan tai epäedulliseen kilpailutilanteeseen kilpailijoihinsa nähden. Uudella vaatimuksella nimenomaisen suostumuksen hankkimisesta tuojamaalta tietyille kemikaaleille ei todennäköisesti ole haittavaikutuksia vientiyrityksille yleensä. Kyseeseen tulevien kemikaalien lukumäärä vastaa PIC-ilmoitusmenettelyyn kuuluvien tai kansainväliseen PIC-järjestelmään kuuluvien kemikaalien määrää ja on pienempi kuin vienti-ilmoituksia edellyttävien kemikaalien määrä. Tämä lisätaakka tuntuu oikeutetulta, kun otetaan huomioon ihmisten terveyden ja ympäristön suojelu erityisesti sellaisissa maissa, jotka eivät toimita PIC-tuontivastineita ja ovat siksi erityisen haavoittuvia epätoivotun tuonnin suhteen. Lisäksi yleisvaikutuksen pitäisi olla hyvin rajoitettu esineiden osalta, koska kyseisten kemikaalien markkinoille saattaminen ja käyttö on jo kielletty tai ankarasti säännelty yhteisössä, joten vientiä varten ei valmisteta paljonkaan tällaisia esineitä. Lisäksi ehdotetulla erityistä huolta aiheuttavien (harvalukuisten) kemikaalien ja esineiden vientikiellolla ei pitäisi olla merkittäviä haittavaikutuksia yhteisön vientiyrityksiin yleensä, ja se antaisi tärkeän signaalin muille maille, erityisesti kehitysmaille. Hallinnollinen työ tosin lisääntyisi jäsenvaltioissa ja komissiolle tulisi enemmän vienti-ilmoituksia käsiteltäväksi. Tätä vaikutusta on vaikea määrittää tässä vaiheessa, ja se onkin tehtävä kun järjestelmä on ollut toiminnassa jonkin aikaa. Kustannuksia vastaan on punnittava aiheutuvat hyödyt. On selvästi olennaisen tärkeää, että tuontimaat ja erityisesti kehitysmaat ovat tietoisia vaarallisista kemikaaleista aiheutuvista vaaroista ja tietävät, miten ehkäistään ihmisiin ja ympäristöön kohdistuvia haittoja. Ehdotettava asetus ei ainoastaan täytä yleissopimuksesta johtuvia yhteisön velvollisuuksia. Koska asetuksen säännökset menevät pitemmälle kuin yleissopimus, se myötävaikuttaa myös merkittävästi vaarallisia kemikaaleja koskevan tiedon käyttömahdollisuuksien parantumiseen sekä väestön ja ympäristön maailmanlaajuiseen suojelemiseen vaarallisilta kemikaaleilta. Tämä on erittäin tärkeä tavoite yhteisölle. 2002/0026 (ACC) Ehdotus: NEUVOSTON ASETUS vaarallisten kemikaalien viennistä ja tuonnista (ETA:n kannalta merkityksellinen teksti) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 133 artiklan, ottaa huomioon komission ehdotuksen [3], [3] EYVL C ottaa huomioon Euroopan parlamentin lausunnon [4], [4] EYVL C ottaa huomioon talous- ja sosiaalikomitean lausunnon [5], [5] EYVL C sekä katsoo seuraavaa: (1) Tiettyjen vaarallisten kemikaalien viennistä ja tuonnista 23 päivänä kesäkuuta 1992 annetussa neuvoston asetuksessa (ETY) N:o 2455/92 [6] säädetään muun muassa yhteisestä ilmoitus- ja tiedotusjärjestelmästä, jota sovelletaan kolmansiin maihin vietäviin, ihmisten terveyteen ja ympäristöön kohdistuvien vaikutusten perusteella yhteisössä kiellettyihin tai ankarasti säänneltyihin kemikaaleihin. Asetuksessa tehdään pakolliseksi kansainvälinen ilmoitetun ennakkosuostumuksen menettely (PIC), joka perustuu kansainvälisen kaupan kohteina olevia kemikaaleja koskevien tietojen vaihtoa koskevien Yhdistyneiden Kansakuntien ympäristöohjelman (UNEP) Lontoon suuntaviivojen, sellaisina kuin ne ovat muutettuina vuonna 1989, vapaaehtoisesti noudatettaviin määräyksiin sekä torjunta-aineiden jakelua ja käyttöä koskeviin Yhdistyneiden Kansakuntien elintarvike- ja maatalousjärjestön, FAO:n, kansainvälisiin menettelysääntöihin, sellaisina kuin ne ovat muutettuina vuonna 1990. [6] EYVL L 251, 29.8.1992, s. 13. Asetus sellaisena kuin se on viimeksi muutettuna komission asetuksella (EY) N:o 2247/98 (EYVL L 282, 20.10.1998, s. 12). (2) Yhteisö allekirjoitti 11 päivänä syyskuuta 1998 Rotterdamin yleissopimuksen kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä (PIC). Samanaikaisesti hyväksyttiin päätöslauselma diplomaattikonferenssin päätösasiakirjassa vahvistetuista väliaikaisjärjestelyistä, joilla perustetaan yleissopimuksen tekstiin perustuva väliaikainen PIC-menettely. (3) On suotavaa, että yhteisö toteuttaisi toimia yleissopimuksen määräysten täytäntöönpanemiseksi, väliaikainen PIC-menettely mukaan luettuna, siihen asti, kun yleissopimus tulee voimaan, jotta muiden tuojamaiden ympäristölle ja väestölle asetuksen (ETY) N:o 2455/92 mukaan tarjottava suojelun taso ei millään tavoin heikentyisi. (4) Tämän tavoitteen saavuttamiseksi on myös tarpeen ja suotavaa mennä yleissopimuksen määräyksiä pitemmälle tietyissä asioissa. Yleissopimuksen 15 artiklan 4 kohta antaa sopimuspuolille mahdollisuuden ryhtyä toimiin, jotka suojelevat ihmisten terveyttä ja ympäristöä tiukemmin kuin yleissopimuksessa edellytetään, jos tällaiset toimet ovat yleissopimuksen määräysten periaatteiden ja kansainvälisen oikeuden mukaisia. (5) On olennaista, että yhteisön osallistumisessa yleissopimukseen yhteisöllä on yksi ainoa yhteyspiste, jonka kautta se on vuorovaikutuksessa sihteeristön ja yleissopimuksen muiden osapuolten sekä muiden maiden kanssa. Komissio toimisi tällaisena yhteyspisteenä. (6) Yhteisössä kiellettyjen tai ankarasti säänneltyjen vaarallisten kemikaalien vientiin pitäisi edelleen soveltaa yleistä vienti-ilmoitusmenettelyä. Siten vaarallisiin kemikaaleihin, sekä sellaisenaan esiintyviin että valmisteisiin sisältyviin, jotka ovat olleet kiellettyjä tai ankarasti säänneltyjä yhteisössä kasvinsuojeluvalmisteina, muunlaisina torjunta-aineina tai teollisuuskemikaaleina ammattikäytössä tai yleisessä käytössä, olisi sovellettava samanlaisia vienti-ilmoitusta koskevia sääntöjä kuin kemikaaleihin, jotka ovat olleet kiellettyjä tai ankarasti säänneltyjä yhteisössä yhdessä tai useammassa yleissopimuksessa määritellyssä käyttötarkoituksessa, ts. torjunta-aineina tai teollisuuskemikaaleina. Lisäksi kansainväliseen PIC-menettelyn soveltamisalaan kuuluviin kemikaaleihin olisi sovellettava samoja sääntöjä. Tätä vienti-ilmoitusmenettelyä olisi sovellettava yhteisöstä kolmansiin maihin suuntautuvaan vientiin riippumatta siitä, ovatko kyseiset maat yleissopimuksen sopimuspuolia tai osallistuvatko ne sen määräyksiin. Jäsenvaltioiden olisi voitava veloittaa hallinnollisia maksuja tästä menettelystä aiheutuvien kustannusten kattamiseksi. (7) Viejien ja tuojien olisi toimitettava tietoja tämän asetuksen soveltamisalaan kuuluvien kansainvälisessä kaupassa liikkuvien kemikaalien määristä, jotta asetuksessa säädettyjen järjestelyjen vaikutuksia ja toimivuutta voidaan seurata ja arvioida. (8) Komission olisi ilmoitettava yleissopimuksen sihteeristölle kemikaaleja kieltävät tai ankarasti sääntelevät yhteisön sääntelytoimet sitä varten, että kemikaaleja harkittaisiin sisällytettäväksi kansainväliseen PIC-menettelyyn. Ilmoituksia olisi tehtävä tapauksista, jotka täyttävät yleissopimuksen asiaa koskevat määräykset. Ilmoitusten tueksi olisi hankittava tarvittaessa lisätietoja. (9) Silloinkin kun yhteisön sääntelytoimet eivät täytä ilmoitusmenettelyn edellytyksiä, tiedot näistä toimista olisi toimitettava yleissopimuksen sihteeristölle ja yleissopimuksen muille osapuolille tiedonvaihdon nimissä. (10) Lisäksi on välttämätöntä varmistaa, että yhteisö tekee päätöksiä kansainväliseen PIC-menettelyyn kuuluvien kemikaalien tuonnista yhteisöön. Nämä päätökset olisi tehtävä voimassa olevan yhteisön lainsäädännön perusteella. Perustelluissa tapauksissa olisi valmisteltava yhteisön lainsäädännön muutoksia. (11) Sen varmistamiseksi, että jäsenvaltiot ja viejät ovat tietoisia tuojamaiden päätöksistä, jotka koskevat kansainväliseen PIC-menettelyyn kuuluvia kemikaaleja, ja että viejät noudattavat näitä päätöksiä, tarvitaan tiettyjä järjestelyjä. Jotta voitaisiin välttää epätoivottua vientiä, joka johtuu esimerkiksi siitä, ettei tuojamaa ole toimittanut tuontipäätöksiä tai reagoinut vienti-ilmoituksiin, esitetään lisäksi, että mitään sellaisia kemikaaleja, jotka ovat kiellettyjä tai ankarasti säänneltyjä yhteisössä ja jotka täyttävät yleissopimuksen vaatimukset tai joihin sovelletaan kansainvälistä PIC-menettelyä, ei saisi viedä ilman kyseeseen tulevan tuojamaan nimenomaista suostumusta riippumatta siitä, onko tuojamaa yleissopimuksen sopimuspuoli tai ei. (12) On myös tärkeää, että kaikilla vientikemikaaleilla on riittävän pitkä käyttöikä, jotta niitä voidaan käyttää turvallisesti ja tehokkaasti. Erityisesti on tärkeää, että torjunta-aineiden ja varsinkin kehitysmaihin vientävien torjunta-aineiden asianmukaisista säilytysolosuhteista annetaan tietoa ja että käytetään sopivia pakkauksia ja sopivankokoisia säiliöitä, jotta ei muodostuisi vanhentuneita varastoja. (13) Kemikaaleja sisältävät esineet eivät kuulu yleissopimuksen soveltamisalaan. Vaikuttaa kuitenkin asianmukaiselta, että sellaisia kemikaaleja sisältäviin esineisiin, joista voisi vapautua päästöjä käytössä tai loppusijoituksen yhteydessä tai jotka ovat kiellettyjä tai ankarasti säänneltyjä yhteisössä yhdessä tai useammassa yleissopimuksessa määritellyssä käyttötarkoituksessa tai joihin sovelletaan kansainvälistä PIC-menettelyä, sovellettaisiin vienti-ilmoitusmääräyksiä. Lisäksi tiettyjä kemikaaleja ja esineitä, jotka sisältävät erityisiä yleissopimuksen soveltamisalan ulkopuolelle jääviä, erityistä huolta aiheuttavia kemikaaleja, ei saisi viedä lainkaan. Päätökset kemikaaleista, joihin pitäisi kohdistaa tällaista tiukkaa valvontaa, tekisi neuvosto määräenemmistöllä. (14) Yleissopimuksen mukaisesti tietoja kansainväliseen PIC-menettelyyn kuuluvien kemikaalien kauttakulusta olisi toimitettava pyynnöstä yleissopimuksen sopimuspuolille. (15) Pakkauksia, merkintöjä ja muita käyttöturvallisuustietoja koskevia yhteisön säännöksiä sovelletaan kaikkiin vaarallisiin kemikaaleihin, joita aiotaan viedä mihin tahansa muuhun maahan, paitsi jos nämä säännökset ovat ristiriidassa kyseisten maiden vahvistamien erityisvaatimusten kanssa, joissa otetaan huomioon asiaa koskevat kansainväliset standardit. (16) Säännösten noudattamisen varmistamiseksi jäsenvaltioiden tulliviranomaisilla on tärkeä merkitys, ja niiden toiminnan olisi oltava kohdennettua ja yhteensovitettua. Jäsenvaltioiden olisi määrättävä asianmukaisista seuraamuksista rikkomistapauksissa. (17) Tietojenvaihtoa, vastuun jakamista ja yhteistyötä yhteisön ja sen jäsenvaltioiden sekä kolmansien maiden välillä olisi edistettävä kemikaalien järkiperäisen hallinnoimisen varmistamiseksi riippumatta siitä, ovatko kyseiset kolmannet maat yleissopimuksen sopimuspuolia. Erityisesti komission ja jäsenvaltioiden olisi tarjottava suoraan teknistä asiantuntija-apua kehitysmaille ja siirtymätalousmaille, tai sitä olisi tarjottava epäsuoraan tukemalla kansalaisjärjestöjen hankkeita. Erityisesti avun tarkoituksena on oltava näiden maiden auttaminen yleissopimuksen täytäntöönpanossa. (18) Menettelyjen toimintaa olisi seurattava säännöllisesti, jotta toiminnan tehokkuus voidaan varmistaa. Jäsenvaltioiden olisi tätä varten toimitettava säännöllisesti kertomuksia komissiolle, joka vuorostaan laatii säännöllisesti kertomuksen Euroopan parlamentille ja neuvostolle. (19) Koska tämän asetuksen täytäntöönpanemiseksi tarvittavat toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY [7] 2 artiklassa tarkoitettuja laajakantoisia toimenpiteitä, toimenpiteistä olisi päätettävä mainitun päätöksen 3 artiklassa säädettyä neuvoa-antavan komitean menettelyä tai mainitun päätöksen 5 artiklassa säädettyä sääntelymenettelyä noudattaen. [7] EYVL L 184, 17.7.1999, s. 23. (20) Edellä mainitun johdosta asetus (ETY) N:o 2455/92 olisi kumottava ja korvattava, ON ANTANUT TÄMÄN ASETUKSEN: 1 artikla Tavoitteet 1. Tämän asetuksen tavoitteena on a) panna täytäntöön tiettyjä kansainvälisen kaupan kohteena olevia vaarallisia kemikaaleja ja torjunta-aineita koskevaa ilmoitetun ennakkosuostumuksen menettelyä koskeva Rotterdamin yleissopimus; b) edistää yhteisvastuuta ja yhteistyön lisäämistä vaarallisten kemikaalien kansainvälisessä kaupassa ihmisten terveyden ja ympäristön suojelemiseksi mahdollisilta haitoilta; c) sekä ympäristönäkökohtien kannalta järkevään kemikaalien käyttöön myötävaikuttamiseksi. Näihin tavoitteisiin päästään helpottamalla kemikaalien ominaisuuksia koskevien tietojen vaihtoa, säätämällä kemikaalien tuontiin ja vientiin sovellettavasta yhteisön päätöksentekomenettelystä sekä ilmoittamalla päätöksistä sopimuspuolille ja tapauksen mukaan muille maille. 2. Tämän asetuksen tavoitteena on myös varmistaa, että neuvoston direktiivin 67/548/ETY [8] ja Euroopan parlamentin ja neuvoston direktiivin 1999/45/EY [9], säännöksiä, jotka koskevat Euroopan yhteisössä markkinoille saatettujen ihmiselle tai ympäristölle vaarallisten kemikaalien luokitusta, pakkaamista ja merkintöjä, sovelletaan kaikkiin tällaisiin kemikaaleihin myös silloin, kun niitä viedään jäsenvaltioista muihin sopimuspuoliin tai muihin maihin, elleivät kyseiset säännökset ole ristiriidassa kyseisten sopimuspuolien tai muiden maiden mahdollisten erityisvaatimusten kanssa. [8] EYVL L 196, 16.8.1967, s. 1. [9] EYVL L 200, 30.7.1999, s.1. 2 artikla Soveltamisala 1. Tämän asetuksen soveltamisalaan kuuluvat: a) tietyt vaaralliset kemikaalit, joihin sovelletaan Rotterdamin yleissopimukseen sisältyvää ilmoitetun ennakkosuostumuksen menettelyä; b) tietyt vaaralliset kemikaalit, jotka ovat kiellettyjä tai ankarasti säänneltyjä yhteisössä; ja c) kaikkien vientiin tarkoitettujen kemikaalien luokitus, pakkaukset ja pakkausmerkinnät. 2. Tämän yleissopimuksen soveltamisalaan eivät kuulu: a) neuvoston asetuksessa 3677/90/ETY [10] tarkoitetut huumausaineet ja psykoaktiiviset aineet; [10] EYVL L 357, 20.12.1990, s. 1. b) neuvoston direktiivissä 96/29/Euratom [11] tarkoitetut radioaktiiviset materiaalit ja aineet; [11] EYVL L 159, 29.6.1996, s. 1. c) neuvoston direktiiveissä 75/442/ETY [12] ja 91/689/ETY [13] tarkoitetut jätteet, [12] EYVL L 194, 25.7.1975, s. 39. [13] EYVL L 377, 31.12.1991, s. 20. d) neuvoston asetuksessa (EY) N:o 1334/2000 [14] tarkoitetut kemialliset aseet; [14] EYVL L 159, 30.6.2000, s. 1. e) neuvoston direktiivissä 89/397/ETY [15] tarkoitetut elintarvikkeet ja elintarvikkeiden lisäaineet; [15] EYVL L 186, 30.6.1989, s. 23. f) neuvoston direktiivissä 96/25/EY [16] tarkoitetut rehut, [16] EYVL L 125, 23.5.1996, s. 35. g) neuvoston direktiivissä 2001/18/EY [17] tarkoitetut geneettisesti muunnetut organismit; [17] EYVL L 106, 17.4.2001, s. 1. h) Euroopan parlamentin ja neuvoston direktiivissä 2001/83/EY [18] ja Euroopan parlamentin ja neuvoston direktiivissä 2001/82/EY [19] tarkoitetut lääkevalmisteet ja eläinlääkkeet, lukuun ottamatta desinfiointiaineita sekä hyönteis- ja loismyrkkyjä; [18] EYVL L 311, 28.11.2001, s. 67. [19] EYVL L 311, 28.11.2001, s.1. i) kemikaalit, joita käytetään sellaisina määrinä, että ne eivät todennäköisesti vaikuta ihmisten terveyteen tai ympäristöön, jos niitä tuodaan maahan käytettäväksi tutkimuksessa tai analyyseissä. 3 artikla Määritelmät Tässä asetuksessa tarkoitetaan: 1) 'kemikaalilla' ainetta, sellaisena kuin se määritellään direktiivissä 67/548/ETY, joko sellaisenaan tai valmisteena ja sekä teollisesti valmistettuna että luonnosta saatuna, ei kuitenkaan eläviä organismeja. Kemikaalit jaetaan kahteen ryhmään: torjunta-aineet mukaan luettuna erittäin vaaralliset torjunta-ainevalmisteet ja teollisuuskemikaalit; 2) 'valmisteella' kahdesta tai useammasta aineesta koostuvaa seosta tai liuosta, sellaisena kuin se määritellään direktiivissä 1999/45/EY, jos valmiste on varustettava pakkausmerkinnöillä yhteisön lainsäädännön mukaisesti, koska se sisältää edellä mainittuja aineita; 3) 'esineellä' valmista tuotetta, joka sisältää kemikaalia, jonka käyttö kyseisessä tuotteessa on kielletty tai ankarasti säännelty yhteisön lainsäädännössä; 4) 'torjunta-aineilla' torjunta-aineita toisessa seuraavista alaryhmistä: a) neuvoston direktiivissä 91/414/ETY [20] tarkoitetut kasvinsuojeluvalmisteina käytettävät torjunta-aineet; [20] EYVL L 230, 19.8.1991, s.1. b) muut torjunta-aineet, erityisesti Euroopan parlamentin ja neuvoston direktiivissä 98/8/EY [21] tarkoitetut biosidituotteet; [21] EYVL L 123, 24.4.1998, s. 1. 5) 'teollisuuskemikaaleilla' kemikaaleja toisessa seuraavista alaryhmistä: a) ammattikäyttöön tarkoitettuja kemikaaleja tai; b) yleiseen käyttöön tarkoitettuja kemikaaleja; 6) 'vienti-ilmoitusta edellyttävällä kemikaalilla' liitteessä I olevassa 1 osassa lueteltua kemikaalia, joka on kielletty tai ankarasti säännelty yhteisössä yhdessä tai useammassa ryhmässä tai alaryhmässä ja PIC-menettelyyn kuuluvaa kemikaalia; 7) 'PIC-ilmoitusjärjestelmään kuuluvalla kemikaalilla' kemikaalia, joka on kielletty tai tiukasti säännelty yhteisössä yhdessä tai useammassa ryhmässä. Nämä kemikaalit luetellaan liitteessä I olevassa 2 osassa; 8) 'PIC-järjestelmään kuuluvalla kemikaalilla' kemikaalia, joka luetellaan yleissopimuksen liitteessä III tai ennen sen voimaan tuloa väliaikaisessa PIC-menettelyssä. Nämä kemikaalit luetellaan tämän asetuksen liitteessä I olevassa 3 osassa; 9) 'kielletyllä kemikaalilla': a) kemikaalia, jonka kaikki käyttötarkoitukset yhdessä tai useammassa ryhmässä tai alaryhmässä on kielletty suoraan sovellettavalla yhteisön lainsäädäntötoimella ihmisten terveyden tai ympäristön suojelemiseksi; tai b) kemikaalia, jota ei ole hyväksytty ensikäyttöä varten tai jonka tuotannonala on poistanut yhteisön markkinoilta taikka vetänyt pois ilmoitus-, rekisteröinti- tai hyväksyntämenettelystä, ja kun on näyttöä siitä, että kemikaali aiheuttaa huolta ihmisten terveyden tai ympäristön kannalta. 10) 'ankarasti säännellyllä kemikaalilla': a) kemikaalia, jonka lähes kaikki käyttö yhdessä tai useammassa ryhmässä tai alaryhmässä on kielletty suoraan sovellettavalla lainsäädäntötoimella ihmisten terveyden tai ympäristön suojelemiseksi mutta joiden tietty erityiskäyttö on kuitenkin sallittu; tai b) kemikaalia, jonka lähes mitään käyttötapaa ei ole hyväksytty tai jonka tuotannonala on poistanut yhteisön markkinoilta taikka vetänyt pois ilmoitus-, rekisteröinti- tai hyväksyntämenettelystä, ja kun on näyttöä siitä, että kemikaali aiheuttaa huolta ihmisten terveyden tai ympäristön kannalta; 11) 'suoraan sovellettavalla lainsäädäntötoimella' oikeudellista säädöstä, jonka tarkoitus on kieltää kemikaali tai säännellä sitä ankarasti; 12) 'yleissopimuksella' kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä 10 päivänä syyskuuta 1998 tehtyä Rotterdamin yleissopimusta; 13) 'PIC-menettelyllä' yleissopimuksella perustettua ilmoitetun ennakkosuostumuksen menettelyä; 14) 'erittäin vaarallisella torjunta-ainevalmisteella' kemikaalia, joka on tarkoitettu tuholaisten torjuntaa varten ja joka aiheuttaa käyttöolosuhteissa yhden tai useamman altistuksen jälkeen nopeasti havaittavissa olevia vakavia vaikutuksia terveydelle ja ympäristölle; 15) 'viennillä'; a) perustamissopimuksen 23 artiklan 2 kohdassa mainitut edellytykset täyttävän kemikaalin pysyvää tai väliaikaista vientiä; b) sellaisen kemikaalin jälleenvientiä, joka ei täytä a kohdan edellytyksiä ja johon sovelletaan muuta tullimenettelyä kuin kauttakulkumenettelyä; 16) 'tuonnilla' sellaisen kemikaalin fyysistä tuontia yhteisön tullialueelle, johon sovelletaan muuta tullimenettelyä kuin kauttakulkumenettelyä; 17) 'viejällä' luonnollista tai oikeushenkilöä, jonka puolesta vienti-ilmoitus on tehty, toisin sanoen henkilöä, jolla on ilmoituksen hyväksymishetkellä sopimus sopimuspuolena olevaan maahan tai muuhun maahan sijoittautuneen tavaran vastaanottajan kanssa ja jolla on valta päättää kemikaalin lähettämisestä yhteisön tullialueen ulkopuolelle. Jos vientisopimusta ei ole tehty tai jos sopimuksen haltija ei toimi omasta puolestaan, on ratkaisevana tekijänä valta päättää kemikaalin lähettämisestä yhteisön tullialueen ulkopuolelle; 18) 'tuojalla' luonnollista tai oikeushenkilöä, joka on kemikaalin vastaanottaja, kun kemikaali tuodaan yhteisön tullialueelle; 19) 'yleissopimuksen sopimuspuolella' valtiota tai alueellista taloudellisen yhdentymisen järjestöä, joka on suostunut olemaan yleissopimuksen määräysten sitoma ja jonka osalta yleissopimus on voimassa; 20) 'sopimuspuolella' a) yleissopimuksen sopimuspuolta; b) kaikkia maita, jotka eivät ole ratifioineet yleissopimusta, mutta jotka osallistuvat PIC-menettelyyn; c) ennen yleissopimuksen voimaantuloa kaikkia maita, jotka osallistuvat väliaikaiseen PIC-menettelyyn, joka otettiin käyttöön Rotterdamissa 11 päivänä syyskuuta 1998 hyväksytyllä väliaikaisia järjestelyjä koskevalla päätöslauselmalla; 21) 'muulla maalla' kaikkia maita, jotka eivät ole 20 alakohdassa tarkoitettuja sopimuspuolia; 22) 'sopimuspuolten konferenssilla' yleissopimuksen 18 artiklalla perustettua elintä, joka suorittaa tietyt yleissopimuksen täytäntöönpanoon liittyvät toimet; 23) 'kemikaalien arviointikomitealla' sopimuspuolten konferenssin alaista elintä, joka on perustettu yleissopimuksen 18 artiklan 6 kohdan mukaisesti, tai ennen yleissopimuksen voimaantuloa väliaikaisia järjestelyjä koskevalla päätöslauselmalla perustettua väliaikaista kemikaalien arviointikomiteaa; 24) 'sihteeristöllä' yleissopimuksen sihteeristöä tai ennen yleissopimuksen voimaantuloa väliaikaisia järjestelyjä koskevalla päätöslauselmalla perustettua väliaikaista sihteeristöä; 25) 'päätöksenteko-ohjeilla' teknistä asiakirjaa, jonka kemikaalien arviointikomitea laatii PIC-menettelyyn kuuluvia kemikaaleja varten. 4 artikla Nimetyt kansalliset viranomaiset Kukin jäsenvaltio nimeää yhden tai useamman viranomaisen, jäljempänä 'nimetty kansallinen viranomainen / nimetyt kansalliset viranomaiset', joka suorittaa tässä asetuksessa edellytetyt hallintotoimet. Jäsenvaltioiden on ilmoitettava komissiolle näistä nimityksistä viimeistään kolme kuukautta asetuksen voimaantulosta. 5 artikla Yhteisön osallistuminen yleissopimukseen Komissio toimii kaikkien nimettyjen kansallisten viranomaisten puolesta ainoana ja yhteisenä nimettynä viranomaisena yleissopimuksessa edellytettyjen toimien suorittamisessa. Komissio työskentelee tiiviissä yhteistyössä jäsenvaltioiden nimettyjen kansallisten viranomaisten kanssa. Erityisesti komissio yhteensovittaa yhteisön vaikuttamista kaikkiin yleissopimukseen, sopimuspuolten konferenssiin, kemikaalien arviointikomiteaan ja muihin sopimuspuolten konferenssin alaisiin elimiin liittyviin kysymyksiin. Teknisten asiakirjojen, kuten päätöksenteko-ohjeiden valmistelua varten perustetaan tarvittaessa verkosto, johon kuuluvat esittelijöinä toimivat jäsenvaltiot. Komissio ja jäsenvaltiot tekevät tarvittavat aloitteet varmistaakseen, että yhteisö on asianmukaisesti edustettuna yleissopimuksen täytäntöönpanoelimissä. Erityisesti ne pyrkivät varmistamaan, että komissiolla on paikka yleissopimuksen perusteella perustettavissa elimissä. 6 artikla Kemikaalit, joihin sovelletaan vienti-ilmoitusmenettelyä, PIC-ilmoitusmenettelyä tai kansainvälistä PIC-menettelyä1. Kemikaalit, joihin sovelletaan tämän asetuksen vienti-ilmoituksia, PIC-ilmoituksia ja PIC-menettelyä koskevia säännöksiä luetellaan liitteessä I. 2. Liitteen I kemikaalit voidaan jaotella yhteen tai useampaan kolmesta ryhmästä, jotka esitetään liitteessä I olevissa 1,2 ja 3 osassa. Kemikaaleihin, jotka luetellaan 1 osassa, sovelletaan 7 artiklassa säädettyä vienti-ilmoitusmenettelyä. Luettelossa esitetään aineen yksityiskohtaiset tunnistetiedot sekä säänneltyä käyttötarkoitusryhmää ja/tai -alaryhmää sekä sääntelyn tyyppiä koskevat tiedot ja tapauksen mukaan lisätietoja, erityisesti mahdollisuudesta saada vapautus vienti-ilmoitusvaatimuksista. Kemikaaleihin, jotka luetellaan 2 osassa, voidaan 7 artiklassa säädetyn vienti-ilmoitusmenettelyn lisäksi soveltaa 10 artiklassa säädettyä PIC-ilmoitusmenettelyä. Luettelossa esitetään aineen yksityiskohtaiset tunnistetiedot sekä käyttötarkoitusryhmää koskevat tiedot. Kemikaalit, jotka luetellaan 3 osassa, ovat PIC-menettelyyn kuuluvia kemikaaleja ja niiden käyttötarkoitusryhmiä sekä tapauksen mukaan lisätietoja erityisesti mahdollisista vienti-ilmoitusvaatimuksista. 3. Luettelot tulevat olemaan yleisön saatavilla Internetin välityksellä. 7 artikla Sopimuspuolille ja muille maille toimitettavat vienti-ilmoitukset 1. Kun viejän on määrä viedä liitteessä I olevassa 1 osassa mainittua kemikaalia yhteisöstä sopimuspuolimaahan tai muuhun maahan ensimmäistä kertaa sen päivämäärän jälkeen, jolloin kemikaaliin on alettu soveltaa tämän asetuksen säännöksiä, viejän on ilmoitettava sen jäsenvaltion nimetylle viranomaiselle, johon se on sijoittautunut, kemikaalin viennistä viimeistään 30 päivää ennen vientiä. Sen jälkeen viejän on ilmoitettava kunkin kalenterivuoden ensimmäinen kemikaalin vienti nimetylle viranomaiselle 8 päivää ennen vientiä. Ilmoittamisessa on noudatettava liitteen III vaatimuksia. Nimetyn kansallisen viranomaisen on tarkistettava, ovatko viejän antamat tiedot liitteen III mukaiset, ja toimitettava viejältä saadut tiedot viipymättä komissiolle. Komissio toteuttaa tarvittavat toimenpiteet varmistaakseen, että asiaa hoitavat tuojasopimuspuolen tai muun tuojamaan viranomaiset saavat ilmoituksen vähintään 15 päivää ennen kemikaalin ensimmäistä aiottua vientiä ja sen jälkeen ennen kunkin kalenterivuoden ensimmäistä kemikaalin vientiä. Tämä ei riipu kemikaalin odotetusta käyttötavasta tuojasopimuspuolimaassa tai muussa tuojamaassa. Vienti-ilmoitukset on kirjattava komissiossa pidettävään tietokantaan. Päivitetty luettelo kunakin kalenterivuonna viedyistä kemikaaleista sekä tuojasopimuspuolimaista ja muista maista pidetään yleisön saatavilla ja jaetaan jäsenvaltioiden nimetyille kansallisille viranomaisille tapauksen mukaan. 2. Jollei komissio, sen jälkeen kun kemikaali on lisätty liitteessä I olevaan 1 osaan, saa tuojasopimuspuolimaasta tai muusta maasta vastaanottoilmoitusta ensimmäisestä vienti-ilmoituksesta 30 päivän kuluessa ilmoituksen lähettämisestä, se lähettää toisen ilmoituksen. Komissio toteuttaa kohtuudella edellytettäviä toimia varmistaakseen, että tuojamaan asiaa hoitava viranomainen vastaanottaa toisen ilmoituksen. 3. Edellä 1 kohdan mukainen uusi ilmoitus on tehtävä vientitapahtumista, jotka tapahtuvat sen jälkeen, kun kyseisten aineiden markkinoille saattamista, käyttöä tai pakkausmerkintöjä koskevaa yhteisön lainsäädäntöä on muutettu tai aina, kun kyseisen valmisteen koostumus muuttuu niin että valmisteen pakkausmerkintöjä on muutettava. Uuden ilmoituksen on oltava liitteessä III esitettyjen vaatimusten mukainen, ja siinä on täsmennettävä, että kyseessä on aiemman ilmoituksen uusinta. 4. Kun kemikaalin vienti liittyy hätätilanteeseen, jossa viivytykset voivat vaarantaa kansalaisten terveyden tai tuottaa haittaa ympäristölle tuojasopimuspuolimaassa tai muussa maassa, edellä tarkoitetut säännökset voidaan kumota kokonaan tai osittain viejäjäsenvaltion nimetyn kansallisen viranomaisen päätöksellä, kun komissiota on kuultu. 5. Edellä 1, 2 ja 3 kohdassa säädetyt velvollisuudet lakkaavat, kun: a) kemikaali on otettu mukaan PIC-menettelyyn ja b) tuojamaa, joka on yleissopimuksen sopimuspuoli, on toimittanut yleissopimuksen 10 artiklan 2 kohdassa tarkoitetun vastineen sihteeristölle ilmoittaen, hyväksyykö se kemikaalin tuonnin vai ei; ja c) komissio on saanut tämän tiedon sihteeristöltä ja toimittanut sen edelleen jäsenvaltioille. Tätä sääntöä ei sovelleta kun tuojamaa, joka on yleissopimuksen sopimuspuoli, vaatii nimenomaan, että viejämaat toimittavat jatkuvasti vienti-ilmoituksia, esimerkiksi vientipäätöksen avulla tai muulla tavoin. Edellä 1, 2 ja 3 kohdassa säädetyt velvollisuudet lakkaavat myös, kun: a) tuojasopimuspuolimaan tai muun maan asiasta vastaava viranomainen on kumonnut vaatimuksen ennen kemikaalin vientiä tehtävästä ilmoituksesta; ja b) komissio on saanut tiedon sihteeristöltä tai tuojasopimuspuolimaan tai muun maan asiaa hoitavalta viranomaiselta ja toimittanut sen edelleen jäsenvaltioille sekä asettanut sen saataville Internetiin. 6. Komissio, jäsenvaltioiden asiasta vastaavat nimetyt kansalliset viranomaiset ja viejät toimittavat pyydettäessä tuojasopimuspuolimaille ja muille maille saatavissa olevia lisätietoja vientikemikaaleista. 7. Jäsenvaltiot voivat ottaa käyttöön järjestelmiä, joissa viejä velvoitetaan maksamaan hallinnollinen maksu kustakin tehdystä vienti-ilmoituksesta. Maksun on vastattava tässä artiklassa säädetyistä menettelyistä jäsenvaltioille aiheutuvia kustannuksia. 8 artikla Sopimuspuolimailta vastaanotetut vienti-ilmoitukset 1. Ilmoitukset, jotka komissio vastaanottaa sopimuspuolimaan nimetyltä kansalliselta viranomaiselta ja jotka koskevat sellaisen kemikaalin vientiä yhteisöön, jonka valmistus, käyttö, käsittely, kulutus, kuljetus ja/tai myynti on kyseisen sopimuspuolimaan lakien mukaan kielletty tai ankarasti säännelty, on saatettava saataville Internetiin komission ylläpitämän tietokannan kautta. Komissio ilmoittaa, kun se on vastaanottanut kustakin sopimuspuolimaasta kutakin kemikaalia koskevan ensimmäisen vienti-ilmoituksen. Jäsenvaltion nimetylle kansalliselle viranomaiselle toimitetaan pyynnöstä jäljennös mistä tahansa saadusta ilmoituksesta sekä siihen liittyvät käytettävissä olevat tiedot. 2. Jos nimetyt kansalliset viranomaiset vastaanottavat vienti-ilmoituksia suoraan tai välillisesti sopimuspuolien nimetyiltä kansallisilta viranomaisilta, niiden on toimitettava välittömästi komissiolle kyseiset ilmoitukset sekä niihin liittyvät käytettävissä olevat tiedot. 9 artikla Kemikaalien kauppaa koskevat tiedot 1. Viejän, joka vie liitteessä I lueteltua kemikaalia, on ilmoitettava kunkin vuoden ensimmäisen vuosineljänneksen kuluessa oman jäsenvaltionsa nimetylle kansalliselle viranomaiselle kuhunkin sopimuspuolimaahan tai muuhun maahan edellisenä vuonna viedyn kemikaalin määrä (aineena tai valmisteisiin sisältyvänä). Tiedon yhteydessä on annettava myös niiden tuojien nimet ja osoitteet, joille lähetykset toimitettiin kyseisenä ajanjaksona. Yhteisöön sijoittautuneiden tuojien on annettava samat tiedot yhteisöön tuoduista määristä. 2. Komission tai nimetyn kansallisen viranomaisen pyynnöstä viejien tai tuojien on toimitettava mahdolliset kemikaaleihin liittyvät lisätiedot, jotka ovat tarpeen tämän asetuksen täytäntöönpanemiseksi. 3. Jäsenvaltion on toimitettava komissiolle liitteessä IV tarkoitetut aggregoidut tiedot kultakin vuodelta. Komissio laatii näistä tiedoista yhteenvedon yhteisön tasolla ja saattaa muut kuin luottamukselliset tiedot julkisesti saataville tietokantaansa ja/tai Internetiin. 10 artikla Osallistuminen yleissopimuksen mukaisesti kiellettyjen tai ankarasti säänneltyjen kemikaalienilmoitusjärjestelmään1. Komissio ilmoittaa, ellei se ole jo tehnyt sitä ennen tämän asetuksen voimaantuloa, sihteeristölle kirjallisesti PIC-ilmoitusmenettelyyn kuuluvat kemikaalit. 2. Jos ja kun lisää kemikaaleja otetaan PIC-ilmoitusmenettelyyn ja lisätään liitteessä I olevaan 1 osaan, komissio ilmoittaa siitä sihteeristölle. Ilmoitus on toimitettava mahdollisimman nopeasti sen jälkeen, kun asiaa koskeva suoraan sovellettava yhteisön sääntelytoimi, jolla kemikaali kielletään tai jolla sitä säännellään ankarasti, on annettu ja joka tapauksessa viimeistään 90 päivää sen päivän jälkeen, kun suoraan sovellettavaa sääntelytoimea on sovellettava. Ilmoituksessa on annettava kaikki liitteessä II vaaditut asian kannalta tärkeät tiedot. 3. Päättäessään ilmoitusten tärkeysjärjestyksestä komissio ottaa huomioon, mainitaanko kemikaali jo liitteessä I olevassa 3 osassa, missä määrin liitteessä II asetetut tietojen toimittamista koskevat vaatimukset voidaan täyttää sekä kuinka vakavia ovat kemikaalista erityisesti kehitysmaille aiheutuvat riskit. Kun kemikaali soveltuu PIC-ilmoitusmenettelyyn, mutta tiedot eivät riitä täyttämään liitteen II vaatimuksia, tunnettujen viejien ja/tai tuojien on toimitettava komission pyynnöstä kaikki käytettävissään olevat asian kannalta merkitykselliset tiedot, mukaan luettuna muista kansallisista tai kansainvälisistä kemikaalien valvontaohjelmista saatavat tiedot. 4. Komissio ilmoittaa sihteeristölle kirjallisesti 1 tai 2 kohdan mukaan ilmoitettavien suoraan sovellettavien sääntelytoimien muuttamisesta mahdollisimman pian uuden suoraan sovellettavan sääntelytoimen antamisen jälkeen ja viimeistään 60 päivää sen jälkeen, kun uutta suoraan sovellettavaa sääntelytoimea on sovellettava. Komissio toimittaa kaikki asian kannalta tärkeät tiedot, jotka eivät olleet saatavilla tehtäessä alkuperäistä 1 tai 2 kohdan mukaista ilmoitusta. 5. Sopimuspuolien tai sihteeristön pyynnöstä komissio toimittaa kemikaalia tai sääntelytoimea koskevia lisätietoja sikäli kuin se on käytännössä mahdollista. Jäsenvaltioiden on pyynnöstä avustettava komissiota tarvittaessa tietojen keräämisessä. 6. Komissio toimittaa edelleen jäsenvaltioille sihteeristöltä saamansa tiedot, jotka koskevat muissa sopimusmaissa kiellettyjä tai ankarasti säänneltyjä kemikaaleja. Komissio arvioi tiiviissä yhteistyössä jäsenvaltioiden kanssa, onko tarpeen ehdottaa yhteisön tason toimenpiteitä sellaisten mahdollisten ihmisten terveydelle ja ympäristölle yhteisössä aiheutuvien riskien torjumiseksi, joita ei voida hyväksyä. 7. Yksittäisten jäsenvaltioiden ei pidä lähettää sihteeristölle suoraan sovellettavia sääntelytoimia koskevia ilmoituksia. 11 artikla Tiedot, jotka on toimitettava sihteeristölle kielletyistä tai ankarasti säännellyistä kemikaaleista, jotka eivät sovellu PIC-ilmoitusmenettelyyn Kemikaaleista, jotka mainitaan ainoastaan liitteessä I olevassa 1 osassa, komissio toimittaa sihteeristölle niitä sääntelytoimia koskevat tiedot, joiden perusteella kemikaali on sisällytetty PIC-ilmoitusmenettelyyn, jotta näitä tietoja voidaan levittää muille yleissopimuksen sopimuspuolille tapauksen mukaan. 12 artikla Kemikaalien tuontiin liittyvät velvollisuudet 1. Komissio toimittaa viipymättä edelleen jäsenvaltioille sihteeristöltä saamansa päätöksenteko-ohjeet. Komissio tekee tuontipäätöksen (yhteisön puolesta annetun lopullisen tai väliaikaisen tuontivastineen muodossa) kyseeseen tulevan kemikaalin tulevasta tuonnista yhteisöön yhteisön voimassa olevan lainsäädännön ja 24 artiklan 2 kohdassa tarkoitetun menettelyn mukaisesti. Komissio ilmoittaa tämän jälkeen päätöksen sihteeristölle mahdollisimman pian ja viimeistään yhdeksän kuukautta sen päivän jälkeen, kun sihteeristö on lähettänyt päätöksenteko-ohjeet.Jos kemikaalille vahvistetaan uusia sääntelytoimia yhteisön lainsäädännön perusteella tai niitä muutetaan, komissio tarkistaa tuontipäätöksen tämän saman menettelyn mukaisesti ja ilmoittaa päätöksen sihteeristölle. 2. Edellä 1 kohdan mukaisen tuontipäätöksen on kohdistuttava päätöksenteko-ohjeissa kyseiselle kemikaalille mainittuun kemikaaliryhmään tai -ryhmiin. 3. Ilmoittaessaan tuontipäätöksestään sihteeristölle komissio toimittaa myös selostuksen päätöksen perusteena olevasta oikeudellisesta tai hallinnollisesta toimenpiteestä. 4. Kukin nimetty kansallinen viranomainen yhteisössä saattaa 1 kohdan mukaisesti tehdyt tuontipäätökset toimivaltaansa kuuluvien asianomaisten sopimuspuolten saataville lainsäädännöllisten tai hallinnollisten määräystensä mukaisesti. 5. Komissio arvioi myös tapauksen mukaan tiiviissä yhteistyössä jäsenvaltioiden kanssa tarpeen ehdottaa yhteisön tason toimenpiteitä sellaisten mahdollisten ihmisten terveydelle ja ympäristölle yhteisössä aiheutuvien riskien torjumiseksi, joita ei voida hyväksyä. Se ottaa tässä huomioon päätöksenteko-ohjeissa olevat tiedot. 13 artikla Kemikaalien vientiin liittyvät muut velvollisuudet kuin vienti-ilmoitusvaatimukset 1. Komissio toimittaa välittömästi edelleen jäsenvaltioille ja Euroopan teollisuusjärjestöille sihteeristöltä saamansa tiedot joko kiertokirjeinä tai muuten, jotka koskevat PIC-menettelyä edellyttäviä kemikaaleja, sekä tuojasopimuspuolimaiden päätökset, jotka koskevat näiden kemikaalien tuontiehtoja. Komissio toimittaa myös välittömästi edelleen jäsenvaltioille tiedot mahdollisista tapauksista, joissa vastinetta ei ole toimitettu. Komissio pitää kaikki tuontipäätöksiä koskevat tiedot saatavilla tietokannassaan, joka tulee olemaan julkisesti käytettävissä Internetin kautta, ja antaa tiedot kaikille pyynnöstä. 2. Komissio osoittaa kullekin liitteessä I luetellulle kemikaalille luokituksen Euroopan yhteisön yhdistetyssä nimikkeistössä. Näitä luokituksia tarkistetaan tarvittaessa niiden muutosten mukaisesti, joita Maailman tullijärjestö mahdollisesti tekee harmonoituun järjestelmään kyseisille kemikaaleille. 3. Jäsenvaltion on ilmoitettava komission 1 artiklan mukaisesti edelleen toimittamat vastineet lainkäyttövaltaansa kuuluville tahoille. 4. Viejien on noudatettava kussakin tuontivastineessa ilmoitettuja päätöksiä viimeistään kuusi kuukautta sen päivän jälkeen, jona sihteeristö ilmoitti ensimmäistä kertaa komissiolle tällaisesta vastineesta 1 artiklan mukaisesti. 5. Komissio ja jäsenvaltiot neuvovat ja avustavat tuojasopimuspuolia pyynnöstä ja tapauksen mukaan, jotta ne saavat lisätietoja, jotka auttavat niitä laatimaan tietyn kemikaalin tuontia koskevan vastineen sihteeristölle. 6. Liitteessä I olevissa 2 ja 3 osassa lueteltuja kemikaaleja ei saa viedä, paitsi jos a) viejä on hakenut ja vastaanottanut nimenomaisen tuontiluvan oman nimetyn kansallisen viranomaisen ja tuojasopimuspuolen nimetyn kansallisen viranomaisen kautta tai muun tuojamaan asiasta vastaavan viranomaisen kautta b) tai, kun on kyseessä liitteessä I olevassa 3 osassa lueteltu kemikaali, jos viimeisimmässä kiertokirjeessä, jonka sihteeristö on julkaissut 1 kohdan mukaisesti, osoitetaan, että tuojasopimuspuoli on antanut tuonnille suostumuksen. 7. Mitään kemikaalia ei saa viedä myöhemmin kuin 6 kuukautta ennen viimeistä käyttöpäivää, jos tällainen on olemassa tai voidaan johtaa valmistuspäivästä, paitsi jos se ei ole mahdollista kemikaalin luontaisten ominaisuuksien vuoksi. Erityisesti viejien on varmistettava, että torjunta-aineiden pakkaukset ja niiden koot ovat suunniteltu siten, että vaara vanhentuneiden varastojen muodostumiseksi on mahdollisimman pieni. 8. Viejien on varmistettava, että torjunta-aineiden pakkausmerkinnöissä on erityisiä tietoja varastointiolosuhteista ja varastojen stabiilisuudesta tuojasopimuspuolimaan tai muun maan ilmasto-oloissa. Lisäksi viejien on varmistettava, että vientiin tarkoitetut torjunta-aineet täyttävät yhteisön lainsäädännössä vahvistetut puhtausvaatimukset. 14 artikla Tiettyjen kemikaalien ja tiettyjä kemikaaleja sisältävien esineiden viennin valvonta 1. Esineisiin, jotka sisältävät reagoimattomassa muodossa kemikaaleja, jotka luetellaan liitteessä I olevassa 2 ja 3 osassa, on myös sovellettava 7 artiklassa säädettyä vienti-ilmoitusmenettelyä. 2. Liitteessä V mainittuja kemikaaleja ja esineitä, joiden käyttö on kielletty yhteisössä, ei saa viedä. 15 artikla Kauttakulkua koskevat tiedot 1. Liitteessä VI luetellaan ne yleissopimuksen sopimuspuolet, jotka vaativat tietoja PIC-menettelyyn kuuluvien kemikaalien kauttakulusta. Siinä mainitaan myös, mitä tietoja kukin yleissopimuksen sopimuspuoli vaatii. Sopimuspuolten on esitettävä vaatimuksensa sihteeristön välityksellä. 2. Kun liitteessä I olevassa 3 osassa lueteltua kemikaalia kuljetetaan liitteessä VI luetellun yleissopimuksen sopimuspuolen alueen kautta, viejän on ilmoitettava mahdollisuuksien mukaan sen jäsenvaltion nimetylle kansalliselle viranomaiselle, johon se on sijoittautunut, liitteessä VI mainitun yleissopimuksen sopimuspuolen vaatimat tiedot 30 päivää ennen ensimmäistä kauttakulkutapahtumaa tai 8 päivää ennen kutakin myöhempää kauttakulkutapahtumaa. 3. Jäsenvaltion nimetyn kansallisen viranomaisen on toimitettava edelleen komissiolle viejältä 2 kohdan mukaisesti saamansa tiedot sekä mahdolliset muut saatavilla olevat tiedot. 4. Komissio toimittaa edelleen 3 kohdan mukaisesti saamansa tiedot sekä mahdolliset muut saatavilla olevat tiedot niitä pyytäneille yleissopimuksen osapuolten nimetyille kansallisille viranomaisille 15 päivää ennen ensimmäistä kauttakulkutapahtumaa ja ennen myöhempiä kauttakulkutapahtumia. 16 artikla Kemikaalien vientiasiakirjoissa ilmoitettavat tiedot 1. Vientiin tarkoitettuihin kemikaaleihin on sovellettava direktiivin 67/548/ETY, direktiivin 1999/45/EY, direktiivin 91/414/ETY ja direktiivin 98/8/EY tai minkä tahansa muun yhteisön erityissäädöksen mukaisesti annettuja pakkauksia ja niiden merkintöjä koskevia säännöksiä. Tämä velvollisuus ei vaikuta tuojasopimuspuolen tai muun maan mahdollisten erityisvaatimuksien noudattamiseen, kun otetaan huomioon asiaa koskevat kansainväliset standardit. 2. Tapauksen mukaan 1 kohdassa tarkoitettujen tai liitteessä I lueteltujen kemikaalien viimeinen käyttöpäivä ja valmistuspäivä on mainittava merkinnöissä, ja tarvittaessa viimeiset käyttöpäivät on annettava erikseen eri ilmastovyöhykkeille. 3. Komission direktiivin 91/155/ETY [22] mukaiset käyttöturvallisuustiedotteet on liitettävä 1 kohdassa tarkoitettujen kemikaalilähetysten mukaan viennin yhteydessä. Viejän on lähetettävä tällainen käyttöturvallisuustiedote kullekin tuojalle. [22] EYVL L 76, 22.3.1991, s. 35. 4. Pakkausmerkinnässä ja turvallisuustiedotteessa olevien tietojen on mahdollisuuksien mukaan oltava laadittu määrämaan tai tarkoitetun käyttöalueen virallisella kielellä (kielillä) tai yhdellä tai useammalla sen tärkeimmistä kielistä. 17 artikla Jäsenvaltioiden tullilaitosten velvollisuudet Jäsenvaltion on nimettävä rajoitettu määrä tullivirastoja, joiden vastuulla on valvoa liitteessä I lueteltujen kemikaalien tuontia ja vientiä. Komission ja jäsenvaltioiden on kohdistettava ja yhteensovitettava toimensa valvoessaan, että viejät noudattavat tämän asetuksen säännöksiä. Jäsenvaltion on annettava 21 artiklan 1 kohdan mukaisissa menettelyjen toimintaa koskevissa määräaikaiskertomuksissaan yksityiskohtaisia tietoja tullilaitostensa tässä asiassa toteuttamista toimista. 18 artikla Seuraamukset Jäsenvaltioiden on säädettävä seuraamusjärjestelmästä, jota sovelletaan tämän asetuksen täytäntöönpanemiseksi annettujen kansallisten säännösten rikkomiseen ja toteutettava seuraamusten täytäntöönpanon varmistamiseksi kaikki tarvittavat toimenpiteet. Säädettyjen seuraamusten on oltava tehokkaita, suhteellisia ja varoittavia. Jäsenvaltioiden on ilmoitettava näistä säännöksistä komissiolle viimeistään kuuden kuukauden kuluttua sen jälkeen, kun tämä asetus on annettu ja ilmoitettava niiden muutokset mahdollisimman pian. 19 artikla Tietojenvaihto 1. Komission ja jäsenvaltioiden on tapauksen mukaan helpotettava tämän asetuksen soveltamisalaan kuuluvia kemikaaleja koskevien tieteellisten, teknisten, taloudellisten ja oikeudellisten tietojen toimittamista, toksikologiaa, ekotoksikologiaa ja käyttöturvallisuutta koskevat tiedot mukaan luettuina. Komissio, tarpeen mukaan jäsenvaltioiden tuella, varmistaa tapauksen mukaan, että a) sellaiset yleisesti saatavilla olevat tiedot, jotka koskevat yleissopimuksen tavoitteisiin liittyviä lainsäädäntötoimia, toimitetaan sopimuspuolille ja b) tiedot yhtä tai useampaa kemikaalin käyttötarkoitusta merkittävästi sääntelevistä toimenpiteistä toimitetaan sopimuspuolille ja muille maille suoraan tai sihteeristön kautta. 2. Komissio ja jäsenvaltiot suojelevat toiselta sopimuspuolelta saatuja mahdollisia luottamuksellisia tietoja yhteisen sopimuksen mukaisesti. 3. Tässä asetuksessa tarkoitetussa tietojen välittämisessä seuraavia asioita ei pidetä luottamuksellisina: a) liitteissä II ja III esitetyt tiedot, b) edellä 16 artiklan 3 kohdassa tarkoitettujen käyttöturvallisuustiedotteissa annetut tiedot, c) kemikaalin viimeinen käyttöpäivä, d) kemikaalin valmistuspäivä, e) tiedot varotoimista, mukaan lukien vaarallisuusluokitus, riskin luonne sekä asiaa koskevat turvallisuusohjeet ja f) tiivistelmä toksikologisten ja ekotoksikologisten testien tuloksista. Edellä sanottu ei rajoita ympäristöä koskevan tiedon saannin vapaudesta annetun neuvoston direktiivin 90/313/ETY [23] soveltamista. [23] EYVL L 158, 23.6.1990, s. 56. Komissio ja jäsenvaltiot osallistuvat aktiivisesti kemikaalien turvallisuutta käsittelevän hallitustenvälisen foorumin perustamaan valmiuksien parantamiseen tarkoitettuun tietoverkkoon toimittamalla tietoja hankkeista, joita ne tukevat tai rahoittavat ja joiden tavoitteena on kemikaalihallinnon parantaminen kehitysmaissa ja siirtymätalouden maissa. Komissio laatii säännöllisin väliajoin selostuksen näistä toimista jäsenvaltioiden lähettämien tietojen perusteella. 20 artikla Tekninen apu Komissio ja jäsenvaltioiden nimetyt kansalliset viranomaiset tekevät, erityisesti kehitysmaiden ja siirtymätalouden maiden tarpeet huomioon ottaen, yhteistyötä teknisen avun, muun muassa koulutuksen, tarjoamiseksi, jotta maat voivat kehittää infrastruktuureja, valmiuksia ja asiantuntemusta, joita tarvitaan kemikaalien asianmukaiseen hallinnoimiseen koko niiden elinkaaren ajan. Erityisesti yleissopimuksen täytäntöönpanon mahdollistamiseksi näissä maissa niille tarjotaan kemikaaleja koskevaa teknistä tietoa, edistetään asiantuntijavaihtoa, tuetaan nimettyjen kansallisten viranomaislaitosten perustamista tai ylläpitoa, tarjotaan teknistä tukea vaarallisten torjunta-ainevalmisteiden tunnistamiseksi ja valmistellaan sihteeristölle tehtäviä ilmoituksia. Komission ja jäsenvaltioiden on harkittava myös kansalaisjärjestöjen tukemista. 21 artikla Seuranta ja raportointi 1. Jäsenvaltioiden on toimitettava säännöllisesti komissiolle tietoja tässä asetuksessa säädettyjen menettelyjen toiminnasta, mukaan luettuna tullivalvonta, rikkomukset, rangaistukset ja korjaavat toimet. 2. Komissio laatii säännöllisesti tässä asetuksessa säädetyn kertomuksen sen vastuulla olevien toimintojen toimivuudesta ja sisällyttää sen synteesiraporttiin, johon kootaan tiedot, jotka jäsenvaltioiden on toimitettava 1 kohdan mukaisesti. Euroopan parlamentille ja neuvostolle toimitetaan tiivistelmä kertomuksesta, joka julkaistaan myös Internetissä. 3. Jäsenvaltiot ja komissio noudattavat 1 ja 2 kohdan mukaisesti toimitettavien tietojen käsittelyssä asiaan liittyviä velvollisuuksia luottamuksellisten tietojen ja omistusoikeuden suojelemiseksi. 22 artikla Liitteiden päivitys 1. Komissio arvioi säännöllisesti liitteessä I olevaa kemikaaliluetteloa yhteisön lainsäädännössä ja yleissopimuksessa tapahtuvan kehityksen perusteella. 2. Määriteltäessä sitä, määrätäänkö yhteisön lainsäädännön perusteella annetulla suoraan sovellettavalla sääntelytoimella kiellosta vai ankarasta sääntelystä, sääntelytoimen vaikutus arvioidaan luokkien 'torjunta-aineet' ja 'teollisuuskemikaalit' sisällä olevien alaryhmien tasolla. Jos sääntelytoimella kielletään kemikaalin käyttö tai rajoitetaan sitä ankarasti missä tahansa käyttötarkoituksen alaryhmässä, kemikaali sisällytetään liitteessä I olevaan 1 osaan. Määriteltäessä sitä, määrätäänkö yhteisön lainsäädännön perusteella annetulla suoraan sovellettavalla sääntelytoimella sellaisesta kiellosta tai ankarasta sääntelystä, että kyseiseen kemikaaliin olisi sovellettava 10 artiklassa tarkoitettua PIC-ilmoitusmenettelyä, sääntelytoimen vaikutus arvioidaan luokkien 'torjunta-aineet' ja 'teollisuuskemikaalit' tasolla. Jos sääntelytoimella kielletään tai säännellään ankarasti kemikaalin käyttöä missä tahansa käyttötarkoituksessa, kemikaali sisällytetään myös liitteessä I olevaan 2 osaan. 3. Komissio tekee ilman kohtuutonta viivettä päätöksen kemikaalin sisällyttämisestä liitteeseen I tai tarpeen mukaan sitä koskevan nimikekohdan muuttamisesta. 4. Kemikaalin sisällyttämisestä liitteessä I olevaan 1 tai 2 osaan 2 kohdan mukaisesti yhteisön lainsäädännön mukaan annetun sääntelytoimen johdosta päätetään 24 artiklan 3 kohdassa säädetyn menettelyn mukaisesti. 5. Kaikki muut liitteen I muutokset, nykyisiin nimikekohtiin tehtävät muutokset mukaan luettuina, sekä liitteisiin II, III, IV ja VI tehtävät muutokset tehdään 24 artiklan 2 kohdassa tarkoitetun menettelyn mukaisesti. 23 artikla Tekniset ohjeet Komissio laatii 24 artiklan 2 kohdassa tarkoitetun menettelyn mukaisesti teknisiä ohjeita tämän asetuksen soveltamisen helpottamiseksi käytännössä. Nämä tekniset ohjeet julkaistaan Euroopan yhteisöjen virallisen lehden C-sarjassa. 24 artikla Komitea 1. Komissiota avustaa direktiivin 67/548/ETY 29 artiklalla perustettu komitea. 2. Viitattaessa tähän kohtaan, sovelletaan päätöksen 1999/468/EY 3 artiklassa säädettyä neuvoa-antavaa menettelyä ja otetaan huomioon mainitun päätöksen 7 artikla. 3. Viitattaessa tähän kohtaan, sovelletaan päätöksen 1999/468/EY 5 artiklassa säädettyä sääntelymenettelyä ja otetaan huomioon mainitun päätöksen 7 artikla. Päätöksen 1999/468/EY 5 artiklan 6 kohdassa säädetty määräaika on kolme kuukautta. 25 artikla Kumoaminen Kumotaan asetus (ETY) N:o 2455/92. 26 artikla Voimaantulo Tämä asetus tulee voimaan 1 päivänä tammikuuta 2003. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE 1 1 OSA. VIENTI-ILMOITUSMENETTELYÄ EDELLYTTÄVIEN KEMIKAALIEN LUETTELO (Asetuksen 7 artikla) On huomattava, että niihin liitteen tässä osassa mainittuihin kemikaaleihin, joihin sovelletaan PIC-menettelyä, ei sovelleta asetuksen 7 artiklan 1-3 kohdissa säädettyjä vienti-ilmoitusvelvollisuuksia, jos 7 artiklan 5 kohdan b ja c alakohdassa säädetyt edellytykset täyttyvät. Tällaiset kemikaalit, jotka merkitään symbolilla jäljempänä olevassa luettelossa, luetteloidaan uudelleen tässä liitteessä olevassa 3 osassa viittausten helpottamiseksi. Huomattakoon myös, että ne liitteen tässä osassa mainitut kemikaalit, joihin sovelletaan PIC-ilmoitusmenettelyä yhteisön suoraan sovellettavan sääntelytoimen luonteen vuoksi, luetteloidaan myös tässä liitteessä olevassa 2 osassa. Tällaiset kemikaalit merkitään symbolilla + jäljempänä olevassa luettelossa. >TAULUKON PAIKKA> >TAULUKON PAIKKA> * Alaryhmä: p(1) - torjunta-aine kasvinsuojeluaineiden ryhmässä, p(2) - muu torjunta-aine, biosidivalmisteet mukaan lukien. i(1) - ammattikäyttöön tarkoitettu teollisuuskemikaali ja i(2) - yleiseen käyttöön tarkoitettu teollisuuskemikaali. ** Käytön rajoitukset: sr - ankarasti säännelty, b - kielletty (kyseeseen tulevalle alaryhmälle tai kyseeseen tuleville alaryhmille) yhteisön lainsäädännön mukaisesti. CAS = Chemical Abstracts Service PIC-menettelyä (osittain) edellyttävä kemikaali + PIC-ilmoitusmenettelyyn kuuluva kemikaali 2 OSA. LUETTELO PIC-ILMOITUSMENETTELYYN KUULUVISTA KEMIKAALEISTA (Asetuksen 10 artikla) Luetteloon sisältyvät PIC-ilmoitusmenettelyyn kuuluvat kemikaalit. Siihen ei yleensä sisällytetä kemikaaleja, joihin jo sovelletaan PIC-menettelyä. Ne luetellaan tässä liitteessä olevassa 3 osassa. >TAULUKON PAIKKA> >TAULUKON PAIKKA> * Ryhmä: p - torjunta-aine, i - teollisuuskemikaali. ** Käytön rajoitukset: sr - ankarasti säännelty, b - kielletty (kyseeseen tulevalle alaryhmälle tai kyseeseen tuleville alaryhmille). CAS = Chemical Abstracts Service Kansainvälistä PIC-menettelyä (osittain) edellyttävä kemikaali 3 OSA. LUETTELO KEMIKAALEISTA, JOIHIN SOVELLETAAN ROTTERDAMIN YLEISSOPIMUKSESSA MÄÄRÄTTYÄ PIC-MENETTELYÄ (Asetuksen 12 ja 13 artikla) (Jäljempänä mainitut luokat ovat yleissopimuksessa käytettyjä.) >TAULUKON PAIKKA> LIITE II KIELLETYN TAI ANKARASTI SÄÄNNELLYN KEMIKAALIN ILMOITTAMINEN YLEISSOPIMUKSEN PÄÄSIHTEERISTÖLLE 10 artiklan nojalla annetuissa ilmoituksissa vaadittavat tiedot Ilmoituksissa on mainittava 1. Ominaisuudet, tunnistetiedot ja käyttötarkoitukset a) yleisnimi, b) kansainvälisesti tunnustetun, esimerkiksi Kansainvälisen teoreettisen ja sovelletun kemian liiton (IUPAC) nimikkeistön mukainen kemiallinen nimi, jos tällainen nimikkeistö on olemassa, c) kauppanimet ja valmisteiden nimet, d) koodinumerot: Chemical Abstract Servicen (CAS) numero, harmonoidun järjestelmän nimike sekä muut numerot, e) tiedot vaarallisuusluokituksesta, jos kemikaaliin sovelletaan luokitteluvaatimuksia, f) kemikaalin käyttötarkoitus tai käyttötarkoitukset, EU:ssa tuojamaassa g) fysikaalis-kemialliset, toksikologiset ja ekotoksikologiset ominaisuudet. 2. Suoraan sovellettava lainsäädäntötoimi a) Suoraan sovellettavaa lainsäädäntötointa koskevat erityistiedot: i) tiivistelmä suoraan sovellettavasta lainsäädäntötoimesta, ii) viittaus sääntelyasiakirjaan, iii) suoraan sovellettavan lainsäädäntötoimen voimaantulopäivä, iv) maininta siitä, vahvistettiinko suoraan sovellettava lainsäädäntötoimi riskien tai vaarojen arvioinnin perusteella, ja jos näin on, tiedot tällaisesta arvioinnista sekä viittaus asiaa koskeviin asiakirjoihin, v) ihmisten terveyttä, mukaan lukien kuluttajien ja työntekijöiden terveyttä, tai ympäristöä koskevat suoraan sovellettavan lainsäädäntötoimen syyt, vi) tiivistelmä riskeistä ja vaaroista, joita kemikaalit aiheuttavat ihmisten terveydelle, myös kuluttajien ja työntekijöiden terveydelle, tai ympäristölle, sekä suoraan sovellettavan lainsäädäntötoimen odotetuista vaikutuksista, b) luokka tai luokat, jonka tai joiden osalta suoraan sovellettava lainsäädäntötoimi on vahvistettu, sekä kunkin luokan osalta: i) käyttötarkoitus, joka suoraan sovellettavalla lainsäädäntötoimella kielletään, ii) edelleen sallittu käyttötarkoitus tai käyttötarkoitukset, iii) mahdollisuuksien mukaan arvio kemikaalien tuotanto-, tuonti-, vienti- ja käyttömääristä, c) mahdollisuuksien mukaan maininta suoraan sovellettavan lainsäädäntötoimen todennäköisestä merkityksestä muille valtioille ja alueille, d) muut asiaa koskevat tiedot, esimerkiksi: i) arvio suoraan sovellettavan lainsäädäntötoimen sosiaalis-taloudellisista vaikutuksista, ii) mahdollisuuksien mukaan tiedot vaihtoehdoista ja niihin liittyvistä riskeistä, kuten: - yhdennetyt tuholaistentorjuntastrategiat - teollisuuden käytänteet ja prosessit, myös puhtaampi teknologia. LIITE III VIENTI-ILMOITUS Asetuksen 7 artiklan mukaisesti vaadittavat tiedot: 1. Vientikemikaalin tunnistetiedot: a) Kansainvälisen teoreettisen ja sovelletun kemian liiton nimikkeistön mukainen nimi b) muut nimet (tavalliset nimet, kauppanimet ja lyhenteet) c) EC-numero ja CAS-numero d) CUS-numero ja yhdistetyn nimikkeistön koodi e) aineen tärkeimmät epäpuhtaudet, jos ne ovat erityisen merkittäviä 2. Vientikemikaalivalmisteen tunnistetiedot: a) valmisteen kauppanimi tai nimitys b) kullekin liitteessä I mainitulle aineelle prosenttiosuus ja yksityiskohdat, kuten kohdassa 1 3. Vientiä koskevat tiedot: a) määrämaa b) alkuperämaa c) tämän vuoden ensimmäisen vientitapahtuman aiottu päivämäärä d) aiottu käyttö määrämaassa, jos se tiedetään e) tuojan tai tuontiyrityksen nimi, osoite ja muut asiaa koskevat tiedot f) viejän tai vientiyrityksen nimi, osoite ja muut asiaa koskevat tiedot 4. Nimetyt kansalliset viranomaiset a) lisätietoja antavan Euroopan unionissa nimetyn viranomaisen nimi, osoite, puhelin- ja faksinumero tai sähköpostiosoite b) tuojamaan nimetyn viranomaisen nimi, osoite, puhelin- ja faksinumero tai sähköpostiosoite. 5. Tiedot varotoimenpiteistä, kuten vaaran ja riskin luokka sekä käytt